ועדת הפנים והגנת הסביבה, כנסת 19, פרוטוקול מספר 323, 2014-06-25 09:00

מירי רגב: בוקר טוב, שלום לכולם, אחרי הדיונים הסוערים של השבוע, אולי יהיה לנו דיון רגוע יותר.

מירי רגב: אחרי ההזנה בכפייה, ואחרי הר הבית, ואחרי הכותל הקטן, תיכף, גם אתה סגן השר תצטרך להתייחס לזה.

מירי רגב: אני מברכת אותך על כך שהגעת לוועדה סגן השר.

מירי רגב: כחלק מהמפגשים והסקירות שלך לוועדה בנושאים שונים, כפי שאמרתי לך הוועדה רואה חשיבות שמשרד הדתות ייתן בעצם שירותי דת לכל אזרח, ובוודאי לכל יהודי במדינת ישראל בצורה הטובה ביותר על-פי אמונתו ועל פי דרכו.

מירי רגב: אני בהחלט חושבת שאנחנו רואים הרבה מאוד שינויים שנעשו בנושאים של כל מה שקשור לשירותי הדת מאז שאתה נכנסת למשרד, ואני רוצה לברך אותך על כך.

מירי רגב: עם זאת, יש כמה נושאים שאני בהחלט חושבת שהמקום הנכון לתת את הסקירה ואת הדיון עליהם זה במהלך הוועדה.

מירי רגב: שלושה נושאים, הייתי רוצה לשמוע את סקירתך, כמובן תוכל להרחיב בנושאים אחרים, בעצם ארבעה נושאים.

מירי רגב: הנושא הראשון - כל סוגיית הרפורמה במועצות הדתיות.

מירי רגב: מנהלת הוועדה, זה נושא שנצטרך גם לשלוח מכתב לכל ראשי הערים, ולכל ראשי המועצות האזוריות שמרגע הבחירות אם במהלך שנה לא נבחר ראש מועצה בהסכמה, שר הדתות יכול למנות אדם, להיות בעצם ראש מועצה ממונה.

מירי רגב: אני לא רוצה להגיע למצב הזה, אני רוצה שכל ראשי הערים, וראשי המועצות שיש שם בעיות בבחירת ראש מועצה או שאין הסכמות בין ראש העיר ומשרד הדתות, אני רוצה לדעת את זה, וזה יבוא לפה לוועדה.

מירי רגב: אני רוצה שכמה שפחות יהיו אנשים ממונים, אני רוצה שיהיו אנשים מקובלים על ראש עיר משום שבסופו של דבר לראש עיר יש אחריות כוללת על כל השירותים שהוא אמור לתת לאזרחים שלו.

מירי רגב: אני רוצה לשמוע איפה יש לנו בעיות, באיזה מקומות, ולשמוע היכן עומדת הרפורמה.

מירי רגב: הדבר השני, זה לא סוד שאמרתי מתחילת דרכי כיושבת ראש הוועדה.

מירי רגב: לא יכול להיות שאנשים צריכים לקחת משכנתא כדי להיקבר.

מירי רגב: דמי הקבורה הם יקרים מאוד במדינת ישראל.

מירי רגב: אנחנו צריכים שיהיה לנו פיקוח על כל מה שקשור לקבורה.

מירי רגב: לא יכול להיות שיש כאן מונופול של חברה קדישא.

מירי רגב: יש ערים, כמו במודיעין - כך עשה הרב הראשי הרב לאו, שהיה בזמנו הרב של מודיעין, וכך עושה גם הרב של צפת, שכל אחד עושה הסדרים עם חברות כאלה ואחרות, אבל אנחנו צריכים שיהיה לנו רגולטור ברור ומסודר לכל מה שקשור לפיקוח על מחירי הקבורה.

מירי רגב: דבר נוסף – רבני ערים.

מירי רגב: רבני ערים הסוגיה הזאת עלתה בצורה מאוד צפופה דווקא בעקבות חוק של חברת הכנסת שולי מועלם, עם מספר חברי כנסת שבמהלך הדיון היא העלתה סוגיה מאוד נכונה, שרב לא צריך לקחת כסף על עריכת נישואין.

מירי רגב: זוג שמתחתן יש עליו גם כך הוצאות גדולות מאוד, והוא משלם 700 שקלים אגרת נישואין.

מירי רגב: עכשיו מגיע אליו רב, וכל רב אומר כמה שאתה רוצה.

מירי רגב: מה זה כמה שאתה רוצה?

מירי רגב: אז עכשיו הוא צריך לשלם לרב.

מירי רגב: עכשיו, כשאתה משלם לרב, אז עכשיו כל אחד יכול, זה הופך להיות למשהו מי מבקש יותר כסף, ולמי משלמים יותר, במצב הזה הוא לא יכול להיות.

מירי רגב: בחלק מהדיון עלתה כל סוגית רבני ערים, תפקידם של רבני ערים, מה משך הכהונה של רבני ערים, מה חלוקת האחריות והעבודה בין רבני ערים לרבני שכונות.

מירי רגב: עלתה גם סוגיית "צוהר", רבני "צוהר" שאני מאוד מכבדת את ארגון "צוהר".

מירי רגב: אבל עם כל הכבוד, צריך לעשות סדר גם עם ארגון צוהר.

מירי רגב: יש רבנות ראשית, ויש רבנים שנבחרו לטובת או מונו, ויש רבני צוהר, ופה צריך לעשות סדר, ואני אעשה סדר.

מירי רגב: אני אעשה סדר אם זה באמצעות החוק של חברת הכנסת שולי מועלם וחבריה.

אלעזר שטרן: אבל לפי הסדר הזה היושבת ראש, קודם רבנות ראשית, אחרי זה רבני "צוהר".

מירי רגב: אתה צודק, אבל בעניין של רבני צוהר אני רוצה להגיד לך, אני הופתעתי מהדברים שנאמרו בדיון, אני מאוד מכבדת את הארגון הזה כארגון מגשר, אבל לא יכול להיות שיהיו כאלה פערים בגביית שכר, ובכלל תשלום עבור עריכת נישואין.

מירי רגב: אני בטוחה שזה גם מקובל עליך, חבר הכנסת שטרן.

אלעזר שטרן: בכל ארגון יש רבני צוהר במשרה מלאה, ספרדים מצוהר, אשכנזים מצוהר.

מירי רגב: אני לעניין של אשכנזים, ספרדים כבר לא נכנסת, ואחרי החוק הבנתי שהחצרות פה הרגו אותי, אז לזה אני כבר לא נכנסת, אני נכנסת לעניינים העקרוניים שמתפקידו של הרגולטור להתערב בהם ולעשות סדר בהם, וגם בזה נעשה סדר.

מירי רגב: אני יודעת על היוזמה שלך, אתה תעדכן את הוועדה בעניין ועדת בירור על רבני ערים, אני חושבת שזו יוזמה נכונה, יוזמה ברוכה ונשמע אותה פה.

מירי רגב: הדבר האחרון שאני רוצה להעלות זו סוגיית הכותל הקטן.

מירי רגב: כולנו כאן יהודים מאמינים, לכולנו ברור אומה שלא שומרת ולא מכבדת את ערכי המסורת שלה, את המקומות הקדושים שלה, זה בעוכריה, ותפקידנו לשמור על המקומות הקדושים שלנו.

מירי רגב: בסוגיית הר הבית אני לא מדברת איתך, זו סוגיה אחרת, זה מחוץ לטריטוריה של - - -.

מירי רגב: שלום לך, חבר הכנסת צור, אתה רשום לזכות דיבור ואתה תדבר.

מירי רגב: אני רוצה דווקא להעלות את הכותל הקטן, משום שאתם קיבלתם בחקיקה את הסמכות להיות אחראים על המקומות הקדושים, ומשום שהכותל הקטן מוגדר הוא חלק מהכותל המערבי.

מירי רגב: הכותל המערבי לפחות בזה אין ויכוח, הוא מקום קדוש ליהודים.

מירי רגב: הכותל המערבי וחלקו הכותל הקטן, אני רוצה להבין מדוע אתה לא מממש את אחריותך כלפי הכותל הקטן, אז אולי תאיר את עיניי.

מירי רגב: יש חוק, האם אתה פועל בניגוד לחוק?

מירי רגב: אני יודעת שמי שפועל בניגוד לחוק הוא עבריין, ואתה לא כזה.

מירי רגב: אז אני רוצה לדעת האם אתה פועל בניגוד לחוק?

מירי רגב: האם אתה יודע משהו שאנחנו לא יודעים?

מירי רגב: האם הוועדה יכולה לסייע במשהו?

מירי רגב: אני אעשה סדר בעניין הכותל הקטן, על הכותל הקטן לא ישתינו, על הכותל הקטן לא יזרקו זבל.

מירי רגב: לא יכול להיות שאנחנו לא נכבד את הכותל הקטן בדיוק כמו הכותל המערבי.

מירי רגב: דרך אגב, אני לא מוכנה כל מקום קדוש, בין אם הוא ליהודים, בין אם הוא למוסלמים, בין אם הוא לדרוזים, אנחנו צריכים לכבד אותו, גם בעניין הזה אני אבקש את תשובתך.

מירי רגב: נפתח את הסקירה שלך.

מירי רגב: אני רוצה לברך את חברי הכנסת שהגיעו.

מירי רגב: לברך את ראש עיריית קריית מוצקין, חיים צורי שהגיע לכאן, ברוך הבא.

מירי רגב: גם אתה כמובן נרשמת לזכות דיבור, כמובן גם תוכל להתייחס.

מירי רגב: המנכ"ל של המשרד שלום לך, היועצים המשפטיים, ובכלל סגל המשרד שמלווה אותנו בדיונים השונים.

מירי רגב: המכובדים השונים שהגיעו, ונמצא פה גם אורח מחו"ל בוב, שלום, תורם גדול למדינת ישראל, עוזר, אוהב את ירושלים, אוהב את העיר העתיקה, ברוך הבא, ותודה לכם על המאמצים שיהודי ארצות הברית עושים כדי לשמור על המדינה שלנו, ועל המקומות הקדושים של העם היהודי כולו, לא רק מי שנמצא פה, אלא בעולם כולו, אז ברוך הבא.

מירי רגב: מתי, תודה לך שאתה עוזר לי ומסייע לנו להבין את כל המורכבות של סוגית הכותל הקטן והר הבית.

מירי רגב: כבוד סגן השר, בבקשה.

אלי בן-דהן: בוקר טוב לכולם, גברתי היושבת ראש, אני הכנתי מצגת.

אלי בן-דהן: נעבור עליה במהירות, ואציג את הדברים.

אלי בן-דהן: אחר כך נשמע אם ירצו לשאול שאלות.

אלי בן-דהן: כפי שאתם רואים, אלה הנושאים המרכזיים שעומדים לנגד עינינו בשירותי דת.

אלי בן-דהן: ייעול ושיפור תהליכי עבודה, שיפור איכות כוח אדם במשרד.

אלי בן-דהן: חיזוק יכולת הבקרה והפיקוח.

אלי בן-דהן: אני אדבר על תהליכי השינויים במועצות הדתיות, ותחום הקבורה כפי שגברתי היושבת ראש, ביקשת שאני אכין.

אלי בן-דהן: תהליכי השינויים במועצות הדתיות – התהליך הראשון נושא של איחוד מועצות דתיות, יש היום 132 מועצות דתיות, ביניהם יש מועצות דתיות לא מעטות, קטנות מאוד, ביישובים שיש להם 2,000, 3,000 תושבים או קצת יותר.

אלי בן-דהן: בכל מקרה, מדובר במועצה דתית קטנה, שהיקף הפעילות שלה הוא לא גדול.

אלי בן-דהן: מנגד, עדיין יש לה תקורות, יש לה כוח אדם מינימלי שמחזיק אותה.

אלי בן-דהן: יש לה מבנה שמשרת אותה, ואנחנו חושבים שהדרך הנכונה היא לאחד בין מועצות דתיות בעיקר גדולות עם קטנות, כדי שמצד אחד אנחנו נייעל וניתן שרות טוב יותר כי למועצה דתית גדולה יש צוות יותר גדול, יותר רחב.

מירי רגב: זה נעשה בתיאום עם השלטון המקומי?

מירי רגב: אני רק רוצה להבין.

אלי בן-דהן: בוודאי.

אלי בן-דהן: מייד אני אגיד את התהליכים.

אלי בן-דהן: בעצם יש פירוט, אני אפרט.

אלי בן-דהן: נושא שני, מינוי ממונים מקצועיים במועצות הדתיות, פתיחת אזורי רישום שזה דבר שכבר נעשה, ומקדם מאוד את השירותים שנותנת המועצה הדתית בכל רחבי הארץ.

אלי בן-דהן: תכנית מחשוב, אנחנו סיימנו מכרז גדול מאוד למחשוב המועצות הדתיות, מחשוב כל תהליכי העבודה והאחדה שלהם, וקישור בין כל המועצות הדתיות שמהוות למעשה סניף של המשרד האחדה למשרד הראשי, והדרכה של נותני השרות במועצות הדתיות.

זבולון כלפה: בנושא של המחשוב זה ביחס לתושבים, ביחס בינם לבין המשרד?

אלי בן-דהן: הכול.

אלי בן-דהן: איחוד מועצות דתיות.

אלי בן-דהן: כפי שהתחלתי לומר, שיש לנו מועצות דתיות קטנות, אין ערך גדול באחזקתן, ואפשר לחבר אותן עם מועצות דתיות יותר גדולות סמוכות שיתנו את אותו שירות, אפילו שרות יותר טוב כיוון שלמועצה דתית גדולה יש כוח אדם גדול יותר, מכוון יותר.

אלי בן-דהן: היתרון החשוב כאן הוא, שאנחנו נוכל לשמר את התקציב שייחסך לטובת הרחבת סל שירותי הדת.

אלי בן-דהן: יש לנו הסכמה עם משרד האוצר, שכל תקציב שייחסך בגין - - -

זבולון כלפה: - - - של מועצה דתית קטנה שנסגרת.

אלי בן-דהן: כן.

אלי בן-דהן: כל התקורה של המשרד עצמו – ארנונה, שכירות, מים, חשמל, הכול, כל מה שייחסך יישאר לטובת שירותי הדת, ושירותי הדת יוכלו לתת סל יותר גדול, יותר רחב של שירותי הדת בשני המקומות.

אלי בן-דהן: הממשלה אישרה את התכנית שלי לפני כשנה, אנחנו במהלך השנה האחרונה עבדנו עם כל הגופים שנוגעים בדבר, עם השלטון המקומי, עם משרד הפנים, עם משרד האוצר על כמה אגפיו.

אלי בן-דהן: עם משרד המשפטים, עם חבר המועצות הדתיות, הכנו טיוטת הצעת חוק שהיא מבחינתנו, מבחינת המשרד סיימנו את הנוסח.

אלי בן-דהן: הנוסח מוגש ממש בימים הקרובים למשרד המשפטים, ואנחנו מקווים שמשרד המשפטים יאשר את הנוסח, ויפעל בזריזות יותר מבחינתנו, ויאשר לנו את הנוסח.

אלעזר שטרן: שנה לקח לכם, מה אתה רוצה ממשרד המשפטים?

אלי בן-דהן: משרד המשפטים אין לו מה לעשות, זה הכול גמור.

אלעזר שטרן: אין לי בעיה, אבל זה לקח שנה.

זבולון כלפה: חבר הכנסת שטרן, זה מהמפלגה שלך משרד המשפטים?

אלעזר שטרן: לא קשור, גם משרד הדתות זה כאילו מהמפלגה שלנו.

זבולון כלפה: מה זה כאילו?

זבולון כלפה: זה מהמפלגה שלנו.

אלעזר שטרן: משלנו, אבל שנה לוקח?

אלעזר שטרן: עכשיו רוצים זריזות, באמת?

דוד צור: זה לא של כולנו?

זבולון כלפה: לא, זה תהליכים שבכל מקרה, תמיד הרי - - -

אלעזר שטרן: דוגרי, אני אומר לך, בלי קשר, זה קצת מפתיע אותי שהחלטת ממשלה ממאי לפני שנה, עכשיו פתאום מבקשים ממשרד המשפטים זריזות.

אלי בן-דהן: קודם כל למה לא?

<איגי פז: בוודאי אנחנו נעשה כל דבר בזריזות.

אלי בן-דהן: אני שואף אם נוכל להביא את החוק הזה כבר לקריאה ראשונה במושב הזה, מבחינתי זה יהיה הישג גדול.

אלי בן-דהן: אני מאוד אשמח.

אלעזר שטרן: יחד עם כל החוקים שחוסכים בהוצאות הדתיות, הם יישארו בתוך הכספים.

<איגי פז: קודם שיגיעו אלינו, עדיין לא הגיע אלינו שום דבר.

אלי בן-דהן: חבר הכנסת שטרן, אני לא אענה לך עכשיו.

אלעזר שטרן: אני מאוד שמח ממה שסגן השר מציג פה, ואני מאוד מכבד את זה, על חסכון, שהכסף יישאר בשירותי דת.

זבולון כלפה: התייעלות.

אלעזר שטרן: גם זה אני בעד.

אלעזר שטרן: אני התפלאתי למה אתם תוקעים רב אחד לעיר כל כך הרבה חודשים?

אלעזר שטרן: זה כאילו בזבוז, אני לא יודע מה.

אלעזר שטרן: עם ערכים כאלה באמת למה יש שני רבנים?

אלעזר שטרן: למה אתם מתנגדים לחוק הזה?

אלעזר שטרן: נדבר על זה עוד מעט, אני בטוח שיש תשובה מצוינת לזה.

אלי בן-דהן: נושא השני, מינוי ממונים מקצועיים.

אלי בן-דהן: גם פה הממשלה אישרה לפני שנה את ההחלטה למינוי ממונים מקצועיים.

אלי בן-דהן: אכן, התהליך לקח זמן רב, כי תהליכי העבודה בתוך הממשלה הם באמת לוקחים זמן רב.

אלי בן-דהן: אני רוצה רק להסביר בכמה מלים במה מדובר.

אלי בן-דהן: היום מועצה דתית מוקמת על ידי שלושה גופים.

אלי בן-דהן: גוף ראשון, רשות מקומית, והגוף השני, המשרד לשירותי דת.

אלי בן-דהן: הגוף השלישי, הרבנות המקומית.

אלי בן-דהן: לצערי, כל גוף משלות הגופים יכול לעכב את שני הגופים האחרים, וקורה לא מעט פעמים ששני הגופים מתוך השלושה מגיעים להסכמה, ועדיין אחד הגופים מתנגד ולא נותן את הסכמתו.

אלי בן-דהן: במקרים האלו מוקמת ועדת שרים.

אלי בן-דהן: אני כבר לפני כחודש פניתי למזכיר הממשלה להקים ועדת שרים למועצות הדתיות כדי שתפתור את המקרים בהם יש חילוקי דעות.

אלי בן-דהן: אבל כפי שאתם מבינים, התהליך הוא תהליך ארוך, מסורבל, רווי בהרבה מאוד עניינים פוליטיים, לא תמיד הנקיים ביותר.

אלי בן-דהן: כיוון שכך, אני רוצה לנתק את הפוליטיקה ממינוי של הרכבי מועצות דתיות, ולכן אנחנו הגשנו תכנית לממשלה כפי שאמרתי שאישרה אותה, שברגע שהתכנית תתקבל, ראש מועצה דתית ייבחר במכרז ולא בדרך של קוניוקטורות פוליטיות, לא במסגרת של הסכמים, אלא יהיה מכרז מקצועי שיהיו שותפים בו כל הגופים שמרכיבים את המועצה הדתית.

אלי בן-דהן: ייבחר אדם עם ניסיון מקצועי, עם יכולות מקצועיות מוכחות כדי שיוכל להצעיד את המועצה הדתית למתן שירותי דת מקצועיים ותואמים את המאה ה-21 שלא כמו לצערי הרב, שיש היום לא מעט מועצות דתיות שנמצאות במסגרת תכנית הבראה כי הם צברו חובות גדולים.

זבולון כלפה: במקרה של מחלוקת בין שלושת גופים הסמכות לא בידיים שלך?

אלי בן-דהן: לא, אם יש מחלוקת צריך להביא את זה בפני ועדת שרים, ועדת שרים מיוחדת שעומד בראשה ראש הממשלה, שר הפנים והשר לשירותי דת, בדרך כלל, זה נציגים או שממנה את נציגו.

אלי בן-דהן: שר הפנים ממנה את נציגו, שר הדתות ממנה את נציגו, ואז הנציגים יושבים יחד ומכריעים בחילוקי הדעות שיש בין כל הגופים.

אלי בן-דהן: מבחינתנו סיימנו את העבודה המקצועית שהייתה כאן בנושא מינוי ממונים מקצועיים, וגם זה הצעת חוק שתועבר בימים הקרובים, או כבר הועברה, אני לא יודע.

<איגי פז: לא הועברה, אבל צריך לכנס את הצוות.

<איגי פז: צריך להגיד פה שבעוד שבועיים הצוות הולך להתכנס.

אלי בן-דהן: יש צוות מקצועי של משרדי הממשלה שהתכנס, ואני מעריך הצוות יאשר את טיוטת הצעת החוק שאנחנו הכנו כי זה נעשה בתיאום איתם, ואז ההצעה תועבר אליכם כדי שתוכלו לאשר לנו להפיץ אותה כתזכיר חוק, נשמח גם פה אם נוכל להביא אותה לקריאה ראשונה.

דוד צור: יש חשיבה בעניין הקדנציות או שזה נשאר?

אלי בן-דהן: כן.

אלי בן-דהן: בממונים מקצועיים?

דוד צור: לא, בעניין של הרבנים עצמם.

אלי בן-דהן: עוד לא הגענו, מייד נגיע.

אלי בן-דהן: לגבי ממונים מקצועיים, כן.

אלי בן-דהן: ממונים מקצועיים יהיו במסגרת קדנציות כמו בשרות הציבורי כולו, דהיינו, ארבע ועוד ארבע.

אלי בן-דהן: אנחנו חושבים שהמצב הוא לא נכון, הוא לא טוב.

אלי בן-דהן: אנחנו במשרד ביקשנו מהצוות המשפטי, הלשכה המשפטית שלנו להכין את הדרך שבה אנחנו נפעל כדי לחייב את ראשי הרשויות להקים מועצות דתיות, מכיוון שהמצב הזה שבו אין מועצה דתית הוא מצב לא בריא, לא טוב.

אלי בן-דהן: יחד עם זאת, עד שהתהליך התבצע, אנחנו חושבים שמן הראוי שנבצע הסדרה בשלב הביניים, הסדרה למתן שירותי דת ביישובים בהם אין מועצות דתיות, כשהרעיון הכללי שמתגבש אצלנו במשרד, הכוונה היא שמועצה דתית סמוכה תאמץ את הרשות שבה אין מועצה דתית, והיא תסייע במתן שירותי דת במקום שבו אין מועצה דתית, כשהמגמה המרכזית שלנו כפי שאני אומר זה להגיע למצב שבו יוקמו בכל רשות מקומית שבה אין מועצה דתית גם מועצה דתית.

אלעזר שטרן: מה יוקמו במקום שאין?

מירי רגב: מועצות דתיות.

מירי רגב: בכמה ערים או יישובים?

אלי בן-דהן: למעלה מ-30.

זבולון כלפה: 31.

אלי בן-דהן: 31.

אלי בן-דהן: 23 מועצות אזוריות, 5 מועצות מקומיות ו-3 עיריות, ערים שבהם אין מועצה דתית מהרבה סיבות.

אלי בן-דהן: יש כאלה מסיבות בכיוון הזה, ומסיבות בכיוון ההוא, זה דבר שאנחנו צריכים לפתור אותו.

אלי בן-דהן: אני חושב שפה הוועדה תוכל לעזור לנו מאוד כי זה מצב לא סביר ששירותי הדת תלויים ברצונו הטוב של ראש הרשות.

אלי בן-דהן: פתיחת אזורי רישום לנישואין.

אלי בן-דהן: חוק שכבר עבר בכנסת.

מירי רגב: אתה מתכוון שנביא את זה בתיקון חקיקה?

אלי בן-דהן: אנחנו בודקים את זה.

מירי רגב: השאלה הנשאלת פה בעניין הזה, רק פשוט חשוב לשמוע.

מירי רגב: אתם בקשר ישיר עם השלטון המקומי, אתם עובדים בשיתוף שלטון המקומי בעניין הזה של כל המועצות הדתיות?

מירי רגב: כן, הקמת מועצות דתיות, הרכבן של המועצות הדתיות, הרפורמה של המועצות הדתיות.

מירי רגב: אתם בקשר עם ראשי הערים, אתם בקשר עם המועצות השלטון המקומי.

אלי בן-דהן: בוודאי.

אלי בן-דהן: אין דרך להקים מועצה דתית ללא שיתוף פעולה מלא עם הרשות המקומי, בוודאי.

אלי בן-דהן: הרשות המקומית עם ראש הרשות וגם עם המועצה, כי בסופו של דבר מי שמאשר את הרכב המועצה הדתית, זה חברי מועצת העיר.

אלעזר שטרן: כמה אתה אומר, 30?

אלי בן-דהן: כן.

אלי בן-דהן: 31 מקומות שבהם אין מועצה דתית.

אלעזר שטרן: וכמה לפי הקריטריונים שלכם יש מיותרות?

אלי בן-דהן: משהו כמו 50.

מירי רגב: עוד יהיה לנו עודף תקציבי להעביר לרבני שכונות.

אלי בן-דהן: זה לא מדויק.

אלעזר שטרן: הוא היחיד שהוא אפקטיבי.

מירי רגב: נכון, לא יודעים אם הוא היחידי, אבל הוא אפקטיבי והוא לא מקבל תגמול מתאים לעבודה שלו.

אלי בן-דהן: פתיחת אזורי רישום לנישואין.

אלי בן-דהן: זה חוק שכבר עבר בכנסת בתמיכה שלנו.

אלי בן-דהן: בישראל נרשמים לנישואין למעלה מ-40 אלף זוגות בכל שנה.

אלי בן-דהן: החוק מאפשר היום לזוג לבחור את המקום שבו הוא ירצה להירשם לנישואין, שזה מבחינתנו יצר מציאות חדשה, זה גרם לכך שכל מועצה דתית זה מאלץ אותה להפוך להיות יעילה יותר, נותנת שירותים בצורה טובה יותר, כי אחרת יעזבו אותה ויעברו לרשות סמוכה.

אלי בן-דהן: מי שמרוויח מזה הכי הרבה זה האזרח הקטן.

אלי בן-דהן: אנחנו רואים כבר היום לשכות לרישום נישואין שפתחו את הלשכה גם בשעות הערב, מה שלא היה קיים קודם.

אלי בן-דהן: פתחו בימי שישי כדי להקל על אנשים שלא הצטרכו להפסיד יום עבודה, והכי חשוב, פיתחו אפליקציות מיחשוביות שמאפשרות את הרישום הראשוני לבצע דרך מחשב, אפילו לא צריכים להגיע ללשכת רישום הנישואין.

אלי בן-דהן: כל אדם יכול להוריד את הטופס הראשוני שהוא הטופס המרכזי לרישום נישואין, טופס שמכיל פרטים רבים למלא את הטופס, ולשגר אותו חזרה אל לשכת רישום הנישואין, כך שכאשר בני הזוג מגיעים לפגישה עם הרב, רושם הנישואין, כבר בפניו יש את כל הנתונים של בני הזוג, הוא יודע אם יש קושי או אם אין קושי, אם יש בעיה, אם אין בעיה, וככה שהזמן שבו הם נמצאים הוא קצר יותר.

אלי בן-דהן: מלבד זה, אנחנו במשרד פיתחנו מערכת מיחשוב שנותנת תמיכה בתהליך הזה של רישום מערים שונות, כדי שלא תהיינה תקלות, שלא יהיה מצב שמישהו ינסה ללכת למקום מסוים ולהטעות את הרב, או אם התברר לו שפתאום יש איזה קושי ברישום שלו, אז הוא יעזוב את המקום, יילך למקום אחר, זה למנוע תקלות מהסוג הזה.

אלי בן-דהן: אנחנו פיתחנו מערכת שתומכת בכל התהליך.

אלי בן-דהן: כפי שאמרתי היום בכל המקומות בארץ, אזורי הרישום כבר פועלים.

<אלעד קפלן: עדיין מבקשים תעודות רווקות מלשכת הרישום במקום הנישואין.

מירי רגב: כל מי שמבקש לדבר, חוץ משני הדוברים שרשמתי שנרשמו כבר חיים צורי, ראש עיריית קריית מוצקין ומתי דן, חוץ מחברי הכנסת כמובן, נא, בבקשה, להירשם אצל מנהלת הוועדה.

מירי רגב: היחידים שיכולים להתפרץ במהלך הסקירה זה חברי הכנסת.

אלעזר שטרן: נעשה יחד כדי שיהיה קצר, לא רוצה להפריע כל פעם, למרות שהיושבת ראש נתנה לי את הרשות.

אלעזר שטרן: הרעיון הזה של הפתיחה, אני כמובן מברך אתכם על זה.

אלעזר שטרן: אני חושב שזה רעיון מאוד חשוב שהיה חשוב שייעשה מזמן.

אלעזר שטרן: אבל מה עם פתיחה בנושא גיור ובנושא כשרות, למה את הגיונות לא מפעילים גם שם?

אלי בן-דהן: בנושא גיור, מי שמעכב את זה, זה חבר כנסת אחד שקוראים לו אלעזר שטרן, שלא מסכים איתי, והוא מעכב את פתיחת אזורי הרישום לגיור.

אלעזר שטרן: הרב, אתה מוכן להגיד את זה לפרוטוקול?

אלי בן-דהן: אני אומר את זה לפרוטוקול.

אלעזר שטרן: הרב דרוקמן גם קורא את זה?

אלעזר שטרן: שהוא ישמע מי מעכב את זה.

אלי בן-דהן: פתיחת אזורי כשרות.

אלעזר שטרן: למה אתה לא מגיש הצעה לפתוח?

אלי בן-דהן: הגשתי הצעה.

אלעזר שטרן: לא, לא לפתוח לגמרי, זה לא נכון.

אלי בן-דהן: אני הגשתי הצעה.

אלי בן-דהן: פתיחת אזורי כשרות – אני מתנגד להצעה.

אלי בן-דהן: אני חושב שזו הצעה לא נכונה, ההצעה תיצור אנדרלמוסיה גדולה בכל מערכת הכשרות.

אלי בן-דהן: במקום זה, אנחנו הכרזנו על רפורמה מקיפה בנושא כשרות.

אלעזר שטרן: את ההכרזות אני מכיר.

מירי רגב: רגע, אתה רצית לדבר על רווקות.

מירי רגב: עכשיו נכנסת לנושא אחר, אז יש לך זכות דיבור, אתה רשום לזכות דיבור.

מירי רגב: תמשיך את סקירתך, ואז נפתח את הישיבה לדיון.

אלי בן-דהן: הנושא הבא, כפי שאמרתי, חיזוק התשתית הניהולית של המועצות הדתיות.

אלי בן-דהן: אנחנו יצאנו במכרז למיחשוב המועצות הדתיות, מה שעד היום לא היה, אין מערכת מיחשוב אחידה.

אלי בן-דהן: כל מועצה דתית בנתה לעצמה מערכת מיחשוב משלה.

אלי בן-דהן: בסיום התהליך לכל המועצות הדתיות יהיה מערכת אחת, כולם יעבדו רק איתה.

אלי בן-דהן: זאת היא המערכת שבו המשרד גם יעבוד, וכך המשרד יתקשר עם המועצות הדתיות.

אלי בן-דהן: צריך להבין שבסופו של דבר המועצות הדתיות הן הזרוע הביצועית של המשרד, והקשר בינם לבין המשרד הוא קשר יום יומי, וברגע שהקשר יהפוך להיות קשר מיחשובי, השרות שהמשרד נותן למועצות הדתיות יהיה טוב יותר, וממילא מה שהמועצות הדתיות תיתן לאזרח הקטן יהיה שרות טוב יותר.

אלי בן-דהן: אנחנו סיימנו את התהליך.

אלי בן-דהן: המכרז הסתיים.

אלי בן-דהן: נדמה לי תחילת שבוע הבא עומדים להכריז על החברה הזוכה ולחתום איתם על חוזה.

אלי בן-דהן: כפי שאתם רואים כאן, מדובר באפריל 2015, כבר הושק האפליקציה הראשונה של עבודה ממוחשבת של המועצות הדתיות.

אלי בן-דהן: התקציב הוא תקציב גדול, מדובר בפרויקט של 45 מיליון שקל, אבל הוא ישנה לחלוטין את צורת העבודה של המועצה הדתית מבחינת היעילות, מבחינת מתן שרות לקהל, מבחינת הקשר בין המועצות הדתיות עצמן ובינם לבין המשרד, כך שאנחנו מאמינים שבסופו של תהליך ההשקעה תהיה שווה כל אגורה בה.

אלעזר שטרן: הרב, יש לי שאלה.

מירי רגב: בבקשה, אני רוצה שיסיים את הסקירה שלו, ואז נעבור לשאלות ולתשובות.

אלעזר שטרן: אני חושב שצריך הרבה פחות מועצות דתיות לאור ההתבוללות שמתרחשת פה.

זבולון כלפה: ההיפך זה אחד האתגרים.

מירי רגב: תיכף תדבר על המועצות הדתיות, וכמה צריך, ומה הם צריכים לעשות.

אלעזר שטרן: אנשים לא רוצים להתחתן במועצה הדתית, לא ברבנות, למה צריך כל כך הרבה?

אלעזר שטרן: הם לא יכולים - דרך אגב, גם אם הם רוצים הם לא יכולים.

אלי בן-דהן: לא הכול זה פריזמה של הגיור.

אלעזר שטרן: אני מדבר על נישואין, לא מתחתנים, מתחתנים פחות ברבנות, אנחנו יודעים את זה.

זבולון כלפה: 40 אלף זוגות - - -

אלי בן-דהן: פתחנו במערך גדול של הדרכת נותני השרות במועצות הדתיות.

אלי בן-דהן: אנחנו מתאמים מערך שלם של הדרכה כדי לייעל את העבודה שלהם.

אלי בן-דהן: המערך הוא חוצה את כל התפקידים במועצות הדתיות, אני לא רוצה להיכנס לפרטים, בלניות, מזכירים, אבל הרעיון הכללי הוא לייעל ולשפר את העבודה.

מירי רגב: אם הזכרת בלניות, אם ככה, להרים להנחתה שצריך גם לשלם להן יותר, אבל נדבר על זה בהזדמנות אחרת.

אלי בן-דהן: בעניין הזה אני יותר מאיתך.

מירי רגב: יכול להיות שנוריד להם את המיחשוב - - - לבלניות.

אלי בן-דהן: הלוואי ונוכל לכופף את האוצר בעניין הזה.

אלי בן-דהן: יש לנו תכנית הדרכה גם לעובדי חברות קדישא בשיתוף עם אוניברסיטת אריאל שלראשונה מתקיימת פה תכנית שלמה להדריך עובדי חברות קדישא.

אלי בן-דהן: הנושא הבא, הנושא של הסדרת תחום הקבורה במדינת ישראל.

אלי בן-דהן: כפי שאמרה גברתי, אכן, הנושא הזה הוא נושא שרבה בו "הבוקה והמבולקה", שנים רבות לא נעשה בו סדר, אנחנו אחרי עבודה של שנה במשרד, הולכים להביא הצעת חוק שתסדיר את הנושא, אני מייד אדבר עליו.

אלי בן-דהן: רק קצת רקע - יש כ-35 אלף נפטרים, תראו כמה בתי עלמין 1,250 600 גופי קבורה שאנחנו נותנים רשיון, זה כמות עצומה.

מירי רגב: מי נותן להם את הרשיונות אתם?

אלי בן-דהן: אנחנו.

אלי בן-דהן: כמות עצומה של גופים שצריך לפקח עליהם, לבדוק אותם.

אלעזר שטרן: גם פה אין יותר ויותר שהולכים לקבורה פרטית?

אלי בן-דהן: לא.

אלעזר שטרן: בסדר, אנחנו עיוורים, לא רואים טוב כאילו.

אלעזר שטרן: אם מזמינים אותך ללוויות וכאלה סימן שאתה חולם.

אלי בן-דהן: רק אתה מוזמן להלוויות האלה... צריך לדעת שהמשרד כפי שאמרתי מכין הסדרה כוללת בתחום הקבורה.

אלי בן-דהן: אני אפרט במה מדובר.

אלי בן-דהן: נושא של תעריפי הקבורה.

אלי בן-דהן: המשרד במסגרת החוק יקבע תעריפים מקסימליים לבחירת חלקות קבר מחיים, וחלקות חריגות בבתי עלמין סגורים.

אלי בן-דהן: אנחנו נסדיר את העניין כדי שהדברים יהיו ברורים.

אלי בן-דהן: כל אדם יוכל לדעת מהם הזכויות שמגיעות לו, מה בחינם, למה הוא צריך לשלם וכו', ותעריף מכירות חלקות נפטרים בחוץ לארץ.

מירי רגב: מתי הצעת החוק הזאת תגיע?

אלי בן-דהן: מבחינתנו היא הסתיימה, היא מועברת גם למשרד המשפטים, אני מניח בימים הקרובים.

מירי רגב: מי נציג משרד המשפטים?

מירי רגב: אתה מכיר את הצעת החוק הזאת?

<איגי פז: עוד לא הועבר אלינו שום דבר בינתיים.

מירי רגב: אני כבר מודיע לך, כדאי שתתקדמו עם זה.

מירי רגב: הנושא הזה הוא נושא שיש לי עליו הרבה מאוד תלונות מהציבור.

מירי רגב: במושב הבא אני מתכוונת לקיים דיון בעניין הזה של סוגיית הקבורה, תעריפי הקבורה והפיקוח גם על אותם גורמים שמוכרים מוצרים בבתי עלמין.

מירי רגב: זה יהיה דיון נקודתי בעניין של קבורה במושב הבא.

אלי בן-דהן: נושא נוסף שאנחנו מסדירים בחוק, זה הנושא של קבורה אזרחית.

אלי בן-דהן: נחקק חוק קבורה אזרחית, אבל למרות שנחקק חוק, לא ניתנו למשרד שום כלים להכרזה על חלקות קבורה אזרחיות.

אלי בן-דהן: יש קושי גדול לקבלת חלקות נוספות מול מינהל מקרקעי ישראל, וגם מול רשויות מקומיות.

אלי בן-דהן: רשויות מקומיות לא רוצות להקצות מחלקן בבתי העלמין לקבורה אזרחית, מכיוון שקבורה אזרחית היסוד שלה הוא שמדובר במספר מקומות לא גדול, והם נותנים שירותי קבורה אזרחית לאזור שלם.

אלי בן-דהן: כל ראש עיר אומר בצדק מבחינתו, אני יש לי חלקה, אני רוצה לדאוג לתושבים שלי.

אלי בן-דהן: מי שרוצה קבורה מתושבי עירי בבקשה.

מירי רגב: כרגע החוק קיים, אבל כרגע החוק בעצם לא נותן לך סמכות לגבי קבורה אזרחית מול השלטון המקומי או מול ראשי ערים.

אלי בן-דהן: נכון.

אלי בן-דהן: הייתה ועדת שרים לפני שלושה חודשים בראשות השר גדעון סער, שוועדת השרים המליצה למנות ועדת מנכ"לים בראשות מנכ"ל לשירותי דת, שיכין הצעה לטיפול בנושא של קבורה אזרחית.

אלי בן-דהן: ועדת המנכ"לים הגישה א מסקנותיה לשיפור כל הנושא של קבורה אזרחית, וכל המסקנות של הוועדה יוכנסו גם הם לחוק שאני מדבר עליו, חוק גדול, רחב, שיסדיר את זה.

מירי רגב: נדון גם בנושא הזה.

אלי בן-דהן: משפט אחד לגבי קבורה.

אלי בן-דהן: אנחנו צריכים לדעת את זה.

אלי בן-דהן: הבעיה המרכזית בנושא קבורה מלבד ירושלים, הבעיה היא הקצאת קרקע.

אלי בן-דהן: מדינת ישראל לא מספיק נותנת את דעתה להקצות קרקעות.

מירי רגב: שר השיכון והבינוי לא מהמפלגה שלך?

אלי בן-דהן: גם הוא קשה לו, יש לו כללים לא פשוטים.

אלי בן-דהן: מה שיותר גרוע, שגם הפיתוח של השטח - - -

<נתן נתנזון: הקצאת קרקע זה משרד הפנים, למה משרד השיכון?

מירי רגב: זה קרקעות מדינה.

אלי בן-דהן: הכול משרד הפנים.

אלי בן-דהן: אבל מה שיותר גרוע, זה עלויות הפיתוח.

אלי בן-דהן: המדינה איננה נוטלת חלק כמעט בעלויות הפיתוח, ועלויות הפיתוח הן מוטלות על החברות קדישא.

אלי בן-דהן: זאת הוצאה כבדה שגורמת - - -

<קריאה: במיוחד על בנייה רווייה שם.

אלי בן-דהן: זאת הצעה כבדה שמוטלת על חברות הקדישא, בעיקר חברות הקדישא הגדולות שזה יוצר כמובן הוצאה גדולה מאוד בתקציב הכללי של החברות קדישא.

אלי בן-דהן: רבני ערים.

אלי בן-דהן: אני רוצה להסביר איך רבני ערים נבחרים.

אלי בן-דהן: רב עיר נבחר, התהליך מתחיל מזה שאם אין רב עיר בכלל, אז שר הדתות יכול לקבוע שצורך במינוי רב רק מפרסם ברשימות.

אלי בן-דהן: אם יש כבר רב עיר אחד כדי לבחור רב עיר שני, צריך שני תנאים – שהעיר תהיה גדולה מ-50 אלף תושבים.

אלי בן-דהן: דבר שני, החלטה של מועצת העיר, חברי מועצת העיר ברוב שמועצת העיר מעוניינת במינוי של רב עיר שני, כששני התנאים האלה במצטבר מתקבלים, מגיעים אלינו, אז השר יכול להכריז גם על בחירת רב עיר שני.

אלי בן-דהן: הרכב הוועדה הוא חמישה אנשים, זאת ועדת הבחירות שהיא מנהלת את הבחירות, רב עיר שממונה על ידי מועצת הרבנות הראשית.

אלי בן-דהן: נציג ראש העיר, חבר, נציג מועצת העיר, חבר, ונציג השר חבר, 5 חברים שהם מנהלים את הבחירות.

אלי בן-דהן: כמובן, הוועדה הזאת גם בוחרת את האסיפה הבוחרת שהיא בוחרת את רב העיר.

אלי בן-דהן: האסיפה הבוחרת יכולה להיות מ-16 בערים הקטנות, עד ל-48 בערים היותר גדולות.

אלי בן-דהן: משך הכהונה, אני רוצה רק שתדעו, כל אלה שמונו כרבני ערים עד שנת 1974, יש לנו מספר מועט של רבנים, הם ממונים עד 120 שלהם.

אלי בן-דהן: ב-74' שונו התקנות כך שהוגבלה הכהונה, ועד גיל 75 עם אפשרות הארכה לחמש שנים.

אלי בן-דהן: לכן מי שמונה מ-74' עד 2007, משך כהונתו עד גיל 75, עם אפשרות הארכה של מועצת הרבנות הראשית.

מירי רגב: בקיצור רב לא מתחלף.

אלי בן-דהן: מתחלף מאוד.

מירי רגב: כל החיים לא מתחלף.

מירי רגב: כולנו מתחלפים, כולנו נבחרים, רב זה כמו יועץ משפטי וגזבר של עירייה.

מירי רגב: דרך אגב, בוא יבוא חוק, אנחנו נעשה חוק.

מירי רגב: מה זה רב לא מתחלף?

זבולון כלפה: איך אפשר לוותר על כל הניסיון שהוא צבר כל השנים והידע, זה לא דבר של מה בכך.

אלעזר שטרן: והשחיתות.

אלעזר שטרן: ...

<קריאות: - - -

אלעזר שטרן: אני לא רציתי להפריע.

דוד אזולאי: באווירה שיוצרת הבית היהודי - - -

מירי רגב: חברים, שקט, חשבתי שהיום נעשה דיון יותר רגוע אחרי השבוע האחרון.

זבולון כלפה: אני חשבתי שאתה באת לעזור.

מירי רגב: בבקשה.

מירי רגב: אני שואלת שאלה פשוטה, האם היום יש משך זמן קבוע לרב?

אלי בן-דהן: עד גיל 70.

מירי רגב: כמה זמן משך כהונה?

מירי רגב: כמה זמן הוא יכול להיות בתפקיד?

אלי בן-דהן: עד גיל 70.

מירי רגב: פעם אחת, זה משהו שאנחנו צריכים לטפל בזה.

זבולון כלפה: אני מציע שנתחיל עם השופטים.

מירי רגב: אנחנו מתחילים עם הגזברים בעיריות, עם היועצים המשפטיים בעיריות, ועם הרבנים.

מירי רגב: אלה כולם צריכים להיות עם משך קצוב.

מירי רגב: אתה חייב לי גם תשובה לגבי הכותל.

אלי בן-דהן: בעניין הזה אני רוצה לומר שאנחנו בעזרת השם היינו אמורים להביא לקריאה ראשונה ביום שני האחרון, אבל, לצערנו, השתבש סדר היום.

אלי בן-דהן: ביום שני הקרוב תובא הצעת חוק שלנו שקובעת שתהיה סמכות למנות ועדת בירור, מקרים בהם יש בעיות תיפקודיות של הרב, לא בעיות משמעת.

אלי בן-דהן: הצעת החוק הזאת הוכנה בשיתוף פעולה ובהסכמה של הרבנים הראשיים, ובשיתוף עם איגוד רבני ישראל, כשהרעיון הוא שהוועדה תוכל לבדוק את הטענות שיש כלפי בעיות תיפקודיות של הרב, והצעד הקיצוני ביותר הוא, שאם הוועדה תגיע למסקנה שרב לא יכול להמשיך בתיפקודו, תהיה מוסמכת להעמיד בפני השר לסיים את כהונתו.

אלי בן-דהן: הצעת חוק חדשה, חשובה מאוד, כי עד היום לא היה שום כלי לסיים כהונה של רב עיר.

אלי בן-דהן: תודה רבה.

מירי רגב: תשובה בעניין הכותל הקטן.

מירי רגב: האם חוק מקומות הקדושים מסמיך אותך באחריות על הכותל הקטן?

דוד צור: גם אולי על הרחבה נשות הכותל, אם אפשר להסביר.

אלי בן-דהן: בנושא הכותל הקטן, אני באופן אישי, אני חושב שגם המשרד שלנו ישמח מאוד לקבל את האחריות בטיפול בכותל הקטן, ובכל מה שנוגע אליו.

זבולון כלפה: אצל מי היום האחריות?

אלי בן-דהן: היום לפי עצה משפטית שקיבלתי, לפי העמדה של היועצים המשפטיים של המשרד, אחריות לכותל הקטן מוטלת על מי שהאחריות של הכותל המערבי מוטלת.

אלי בן-דהן: מכיוון שממשלת ישראל קבעה שמי שאחראי על תפעול הכותל המערבי והקרן למורשת הכותל, לכן היא גם זאת שאחראית על הכותל הקטן.

זבולון כלפה: בעצם משרד ראש הממשלה בגדול.

מירי רגב: נכון, משרד ראש הממשלה.

מירי רגב: בעצם הקפיאו לו את זה, למרות שאנחנו גם מבחינת החקיקה, והציג לי פה מתי דן את כל המסמכים.

אלי בן-דהן: מבחינתי, אני אשמח שהוועדה תפנה ליועץ המשפטי לממשלה, תבקש הבהרה, שהיועץ המשפטי יכריע מיהו השר הממונה על הטיפול הן בכותל המערבי.

<איגי פז: יש החלטה אבל.

<איגי פז: יש החלטה על העברה לסמכות, לסמכות של השר לשירותי דת.

מירי רגב: לא, סליחה, אתה נציג משרד המשפטים, אתה בוודאי מכיר היטב את החוק.

מירי רגב: החוק אומר כך: "האחריות העליונה לכלל המקומות הקדושים במדינת ישראל מוטלת על השר לשירותי דת מכוח עצם תפקידו כשר הדתות ומכוח היותו ממונה על ביצוע חוק ושמירה על מקומות הקדושים"... "למעט הסמכויות הקשורות לטיפול בקבר רבי שמעון בר יוחאי במירון", זה הכול, מה, הכותל הקטן זה רבי שמעון בר יוחאי, או שאתה לא יודע איפה זה נמצא.

<איגי פז: זה בדיוק מה שאנחנו אומרים, שזה בסמכות השר לשירותי דת, מלבד קבר רשב"י, שזה בסמכות משרד התיירות.

מירי רגב: לצערי, או שהיועץ המשפטי של משרד הדתות נמצא כל הזמן בתפילה, או שמשהו כאן קרה, צריך להעיר אותו.

מירי רגב: נא, בבקשה, לעשות סדר אצלכם בבית, לפני שאני אבקש את הפרשנות של החוק מהיועץ המשפטי לממשלה.

מירי רגב: אני לא רוצה להביך את משרד הדתות.

מירי רגב: יש חוק ברור, הכותל הקטן הוא חלק מהכותל המערבי.

מירי רגב: הכותל הקטן הוא חלק מהכותל המערבי, וככזה הוא מקום קדוש.

מירי רגב: וכמקום קדוש לא משתינים על הקיר של מקום קדוש, לא על מסגד, וגם לא על הכותל, וזה אחריותך, אחריות של השר.

מירי רגב: נא, בבקשה, להבהיר את העניין הזה, תמונת המצב הזאת, זה גם מה שאמרו לי מלשכת רוה"מ, אבל משום שבמשרד הדתות כנראה לא הבינו את החקיקה, אז נא לעשות הבהרה של זה.

אלי בן-דהן: < סליחה, איגי, מי אחראי על הכותל המערבי היום?

אלי בן-דהן: אתה.>

<איגי פז: השר לשירותי דת.

אלי בן-דהן: אתה.

אלי בן-דהן: ומי ממנה את הקרן למורשת הכותל, ומי אחראי עליה?

אלי בן-דהן: ומי נתן לה את הזכות לתפעל את הכותל?

<איגי פז: הסמכות לפי חוק מקומות קדושים.

אלי בן-דהן: אני מציע שתבדוק את זה שוב.

מירי רגב: נציג משרד המשפטים, אני מבקשת שיהיה פה שקט.

דוד צור: רב הכותל הוא כפוף לשר הדתות?

אלי בן-דהן: - - - הוא כפוף אליי?

אלי בן-דהן: מערות הכותל כפופים אליי?

מירי רגב: בבקשה, תנו לו לענות.

<איגי פז: חוק המקומות הקדושים הוא חוק כללי.

<איגי פז: הוא חוק שחל על המקומות הקדושים לכל הדתות.

<איגי פז: ב-2003 עם פירוק משרד הדתות, הסמכות הזאת עברה למשרד ראש הממשלה, בפיצול של קבר רבי שמעון בר יוחאי עבר למשרד התיירות.

<איגי פז: עכשיו תקנת תקנות היה בסמכות שר הדתות, בהסכמת שר המשפטים.

<איגי פז: ב-2013, יש החלטה וגם ישראל יודע את זה, הוא יודע את העמדה המשפטית הזאת, הסמכות הזאת חזרה למשרד לשירותי דת למעט קבר רבי שמעון בר יוחאי שנשארה בסמכות משרד התיירות.

דוד אזולאי: אז מה הבעיה, אלעזר שטרן יכול לעזור לך אם אתה רוצה?

אלי בן-דהן: אתה ממש טועה, איגי.

מירי רגב: חברים, משום שיש כאן או הבנת הנקרא, אני מבינה את החוק בדיוק כמו שמציג אותו נציג משרד הדתות.

מירי רגב: כבוד סגן השר, יש לך האחריות והסמכות לטפל בכותל המערבי ובכותל הקטן, וזו זכות גדולה להיות אחד שיש לו אחריות וסמכות כזאת.

דוד אזולאי: מה זה יש לו סמכות, אם לא נותנים לו את הסמכות?

דוד אזולאי: אני מציע שהאחים התאומים יטפל בנושא הזה.

<קריאות: - - -

מירי רגב: מה קורה פה?

מירי רגב: אנחנו נעביר את זה, נציג משרד המשפטים, אנחנו נעביר את זה במשרד מסודר במכתב.

מירי רגב: אבקש מהיועצת המשפטית של הוועדה, ליועץ המשפטי לממשלה שיבהיר באופן ברור למי יש את האחריות הכוללת על הכותל הקטן כחלק מהכותל המערבי שהוגדר כמקומות קדושים, וגם כמובן הכותל הדרומי.

<איגי פז: הכותל הקטן הוא לא חלק מהתקנות.

מירי רגב: שקט בבקשה.

אלי בן-דהן: אני מוכן גם על הכותל הדרומי.

<נתן נתנזון: הכותל הקטן כרגע עוד לא מוכרז כמקום קדוש.

מירי רגב: אתה טועה.

מירי רגב: הכותל הקטן הוא חלק מהכותל הגדול.

<נתן נתנזון: רשום בתקנות הכותל המערבי ורחבתו וכל מקום שהכניסה אליו מתוך הרחבה.

<נתן נתנזון: הכותל הקטן, הכניסה אליו היא אחרת.

מירי רגב: אני לא יודעת מה זה אחרת.

מירי רגב: אני יודעת שהרב רבינוביץ היה בדיון - - -

אלי בן-דהן: את כל הקרן למורשת הכותל מי מנהל אותה, מי מתקצב אותה, מי אחראי עליהם, מה קרה לך? אתה חי בירח?

מירי רגב: ברור שצריך לעשות פה דיון נקודתי בנושא הכותל הקטן.

אלי בן-דהן: מה, הממשלה לא יודעת לשמור חוק?

דוד צור: זה מדהים שבסוף צריך להגיע לוועדת הפנים, מתנהל בסוף דיון - - - ומי אחראי על מה.

מירי רגב: אנחנו נעשה את זה, כי זה זכות גדולה לוועדת הפנים לעשות את זה.

אלי בן-דהן: אני מסכים הלוואי ויהיה.

דוד צור: אל הנושא הזה, הרי זה מדהים מה שקורה פה.

דוד צור: יושבים פה בעצם שני נציגי ממשלה, סגן שר, ופקיד ממשלתי בכיר, ובעצם מדברים על האם הכותל הקטן, האם הכותל הוא בכלל באחריות השר או לא, זה דבר מדהים.

דוד צור: בוועדת המשנה שלי לדוגמה, אני פניתי לשלושה שרים נפרדים, וכל אחד אמר לי זה לא בסמכותו, וכולם ניקזו אותי ללשכת ראש הממשלה.

דוד צור: אז ברור שראש הממשלה הוא הגדול מכולם, ראשון בין שווים, אחראי על הכותל, אבל יש פה דבר מוזר מאוד.

מירי רגב: חבר הכנסת צור אתה צודק.

מירי רגב: חבר הכנסת צור מונה לוועדת משנה בכל מה שקשור להר הבית, אבל בכלל זה התייחס גם לנושא הכותל הקטן, עושה עבודה מצויינת, הציג את זה יחד עם זבולון כלפה ונחמן שי.

מירי רגב: יש כאן בעיה אמיתית שצריך לפתור אותה.

מירי רגב: זה כמו שלושת הקופים – לא ראינו, לא שמענו, לא ידענו.

מירי רגב: אבל אני אומרת לך, אילו אני הייתי שר הדתות, הייתי הופכת כל אבן שהאחריות תהיה שלי על הכותל הקטן כחלק מהכותל המערבי כמקום קדוש.

דוד אזולאי: לא סופרים אותם.

מירי רגב: אל תדאג, אנחנו נקיים על זה דיון, ונעשה סדר, ונדאג שיטפלו בכותל הקטן, ושיהיה סדר פעם אחת ולתמיד בין כל המשרדים.

מירי רגב: רוה"מ אומר אתה אחראי, אתה אומר הוא אחראי.

אלי בן-דהן: הלוואי ויגיד את זה.

מירי רגב: החוק אומר את זה.

דוד אזולאי: גברתי היושבת ראש, יש לי הצעה בשבילך.

דוד אזולאי: קדימה סגן השר, תוך חודש ימים בואי נראה מה הוא עושה בעניין הזה.

<אלחנן גלאט: תתחיל מהסיפור של המשרד לשירותי דת עד היום בקדנציה הקודמת.

דוד אזולאי: מי אתה בכלל שנדע?

אלי בן-דהן: מנכ"ל המשרד.

דוד אזולאי: תגיד לנו שאתה המנכ"ל, טוב לדעת שאתה מתערב בפוליטיקה.

דוד אזולאי: בסדר.

מירי רגב: חבר הכנסת, ידידי, דוד אזולאי, אנחנו פותחים את הישיבה לדיון, יש לנו סוגיות מאוד עקרוניות לדבר עליהן.

מירי רגב: ראשון הדוברים הוא חבר הכנסת שטרן, לאחר מכן ראש עיריית מוצקין חיים צורי.

אלעזר שטרן: אני מודה גם על המצגת וגם כמובן על רוח הדברים.

אלעזר שטרן: מה שמפריע לי זה באמת הדברים שאני לא מבין איפה נעצר ההיגיון הזה של התייעלות, של פתיחות, של הנגשת השירותים, של חסכון בתוך שירותי הדת.

אלעזר שטרן: אני רוצה לומר אולי במשפט אחד שאפשר להתווכח עליו.

אלעזר שטרן: אני חושב שמערכת שירותי הדת במדינת ישראל בשנים האחרונות לא קירבה אנשים ליהדות, אלא הרחיקה בהקשרים האלה.

דוד אזולאי: כמה התקרבו בשנה האחרונה?

אלעזר שטרן: אני לא אבוא עם מספרים.

אלעזר שטרן: אני אומר שבסך הכול - - -

דוד אזולאי: אחרי שנה אתה לא יכול להביא לנו נתונים כאלה?

מירי רגב: זה לא סוד שדיברנו על מוסד הרבנות כמנותק מהשטח.

אלעזר שטרן: אני מדבר לאורך שנים.

מירי רגב: זה לא סוד שדיברנו על הרבנות הראשית, לא רק על זה, הרבה מאוד דברים בתוך משרד שירותי הדת שצריכים לקרב.

מירי רגב: דרך אגב, לא את הדתיים, הדתיים כבר קרובים, את החילוניים, את המסורתיים, אותם לקרב.

משה גפני: הגיע הזמן גם שיקרבו אותנו.

משה גפני: אבל מעניין אותי כמה רשות המסים קרובה לציבור.

משה גפני: אולי יקרבו אותנו קצת, ולא ייקחו את כל המשרות לעצמם.

מירי רגב: אני אתך.

מירי רגב: נטפל במנויים האחרים.

משה גפני: שיקרבו אותנו למשרד, למנויים.

משה גפני: כמה רשות המסים קרובה לציבור?

אלעזר שטרן: אני מודה לך שהטבת לתאר את מעמדם של שירותי הדת בישראל כאשר השווית אותם לרשות המסים, ושני שירותים שהאזרחים מאוד אוהבים באותה מידה כנראה, טוב שהשווית.

משה גפני: יש עוד דברים.

משה גפני: מה עם משרד הקליטה?

זבולון כלפה: תיכף גם את שירות בתי הסוהר.

מירי רגב: בבקשה, שקט.

אלעזר שטרן: אני חוזר עוד פעם, אני שאלתי באמת, אם הדברים הם כל כך חשובים, אז איך זה בעיר כמו ירושלים, אמרתי בירתנו לנצח נצחים השלמה, המאוחדת, כל מה שאתם רוצים להגיד, תגידו הכול, רק לא מאוחדת מבחינת היהדות שבה, אבל נגיד שבכול היא מאוחדת, איך שם 11 שנים אין אף רב?

אלעזר שטרן: לפי מה ששמענו עכשיו, סמכותו של שר הדתות, לא משנה מיהו, למנות - - - ואם רב עיר זאת משרה כל כך חשובה, אז איך באמת שרי דתות לדורותיהם יכולים לחיות 11 שנים בלי רב.

אלעזר שטרן: אני מזכיר גם לסגן השר, שהוא כבר בתפקיד כמעט שנה וחצי.

אלעזר שטרן: ואם העניין הוא שצריך אפילו שני רבנים, אז מדוע אחד שהחוק מתיר למנות, אנחנו לא ממנים.

אלעזר שטרן: זאת שאלה ראשונה.

משה גפני: כמה זמן לא היה יושב ראש ועדת חוץ וביטחון?

אלעזר שטרן: אני הרבה פחות מאשר לא רב עיר.

משה גפני: - - - למנות, נגיד בנק ישראל, למנות, לא גוף בוחר.

משה גפני: ירושלים ערים סביב לה, פה היה אפשר למנות.

אלעזר שטרן: מדובר פה על רבנים, זה משהו הרבה יותר חשוב.

אלעזר שטרן: לצערי הרב, אני יכול להזכיר גם את עיריית פתח תקווה כמה שנים לא היה שם רב, אף שעשו חלוקת מקומות פוליטית על הג'ובים שבעניין הזה, ועם ישראל הסתדר.

אלעזר שטרן: אני קודם לא אמרתי את זה בצחוק.

מירי רגב: תגיע לעניין.

מירי רגב: אנחנו לא רוצים לקחת משכנתא כדי למות, רוצים לחיות עם המשכנתא.

אלי בן-דהן: 30 אלף שקל על כל קבורה.

אלעזר שטרן: אני לא רוצה להגיד לך כמה עולה קבורה במקום אחר, שאתה מקבל שם הרבה פחות, את אותם סכומים רק בדולרים, תבדקו, אתם יודעים את זה.

אלעזר שטרן: אם לא, תשאל את המנכ"ל שלך, כשמישהו רוצה להיקבר במקום מסוים לפני שהוא נפטר כמה עולה בקבורה נכונה, וכמה עולה בבתי קברות שלנו.

אלעזר שטרן: אני אומר לך, שמה שבקבורה נכונה, כנראה, אני לא בדקתי, ובעזרת השם אני גם לא אבדוק, אבל מה ששם בשקלים, במקומות של חברות קדישא אחרות בדולרים, אבל זאת לא השאלה המרכזית שלי, אם השר אומר שהוא יבדוק אני סומך עליו.

אלעזר שטרן: אני שואל על רבני ערים.

אלעזר שטרן: נתתי את הדוגמה של אין אף רב, אני רוצה להבין באמת את ההתנגדות של משרד הדתות.

מירי רגב: רב ירושלים.

אלעזר שטרן: על ירושלים שאלתי ולא רק, בתל אביב יש אחד, כבר אמרנו שהשני תלוי במועצת העיר, ואני מבין את עיריית תל אביב למה היא לא רוצה עוד אחד בהקשר הזה, זאת אומרת, היא לא רוצה אף אחד אבל יש רב אחד שאנחנו יודעים.

אלי בן-דהן: אבינו שבשמיים.

אלי בן-דהן: ..

אלעזר שטרן: באמת, הכי קרוב אליו.

אלעזר שטרן: רבנים ערים, אני מצטט את מה שאמר השר – "שכל תקציב שייחסך מביטול מועצה דתית קטנה יישאר לטובת שירותי הדת".

אלעזר שטרן: אני חושב שהדברים האלה הם נכונים לא רק מביטול אותו הגיון צריך להיות נכון, לא רק מביטול מועצות דתיות מיותרות, אלא גם משרות רבני ערים מיותרים.

אלעזר שטרן: אני חושב בכלל שהתפקיד הכי חשוב, ושם הייתי שם את הדגש זה על רבני שכונות.

מירי רגב: אני איתך בעניין הזה, גם על רבני צוהר.

אלעזר שטרן: אני חושב שרבני שכונות, רבני יישובים, אני חושב שהדברים האלה הם דברים חשובים, ולצערי הרב, לו היה מתפנה באמת תקציב הגיוני, ולא מזמן התפרסמו גם נתונים על רבנים, נכון שמהדור הישן והמשכורות שם היום הם יותר נמוכות, הרבה יותר נמוכות, אני מקבל את העניין הזה.

אלעזר שטרן: אני לא מבין למה עדיין צריכים להתעקש על שני רבנים לעיר, במיוחד שאנחנו יודעים שבהגדרה של מה שאמר פה השר, שהתקציב שייחסך יישאר בתוך מערכת שירותי הדת, אם השר יוכל לענות לי.

אלעזר שטרן: שאלה אחרונה, אני חושב שהרעיון הזה של פתיחת האזורים כפי שבא לידי ביטוי ברישומים בנישואין, יש לי בעיה עם הנושא של תעודת רווקות בגלל שהוא למעשה קצת מעקר את הרעיון הזה של הפתיחה.

אלעזר שטרן: אבל הרעיון של פתיחת האזורים לשירותי הדת במדינת ישראל בעיניי הוא רעיון מאוד חשוב, אני חושב שנכון היה ליישם אותו גם בנושא הכשרות וגם בנושא הגיור.

אלעזר שטרן: תודה.

מירי רגב: תודה רבה לך.

מירי רגב: חיים צורי, בבקשה, לאחר מכן זבולון כלפה.

<חיים צורי: אני שמח על הדיון הזה.

<חיים צורי: אני שמח שמשהו מתחיל אולי לזוז.

<חיים צורי: אני חייב לספר שתי סיפורים קטנים בקשר למועצות הדתיות.

מירי רגב: אני רוצה להגיד לכם משהו לגבי חיים צורי.

מירי רגב: אני בכנסת הרבה מאוד שנים, אני מעולם לא ראיתי אותו בכנסת מגיע לוועדות, אז הנושא הזה כנראה - - -

משה גפני: היה.

מירי רגב: חבר הכנסת גפני, אני נמצאת פה בוועדת הפנים, במקום שכל ראשי הערים תמיד הדלת פתוחה פה, אם הוא הגיע, זה דבר נדיר ולכן בירכתי אותו.

משה גפני: זה בגלל שאתה מכבד את מירי רגב.

מירי רגב: ברור.

<חיים צורי: לא, בגלל שעומד לי משהו בגרון.

<חיים צורי: אני גם מכבד את מירי.

מירי רגב: עכשיו אנחנו נוציא לך אותו, אותך לא נזין בכוח....

<חיים צורי: דיברתם על מועצות דתיות, אני חייב לספר לכם סיפור.

<חיים צורי: כשאתה אלעזר, אמרת משהו בקשר לשחיתות אז כולם צעקו עליך, אז אולי זה קשור למה שאני הולך להגיד.

<חיים צורי: לנו יש ממונה על המועצה הדתית שנבחר בקדנציה שעברה, זה לא ממונה מועצה דתית שגר בקרית מוצקין, גר באחד הקריות.

<חיים צורי: הוא גר בתל אביב, הוא לא מופיע אף פעם לשום דיון ולשום כלום.

<חיים צורי: בהתחלה הוא הופיע לקבל בסוף החודש את תלוש המשכורת שלו, וגם את זה הוא הפסיק, הוא מצלצל לפקידה וקובע איתה בעזריאלי, היא נוסעת ברכבת לעזריאלי, היא נותנת לו את מה הוא צריך לחתום, היא נותנת לו את הצ'ק של המשכורת שלו .

מירי רגב: הוא לא נמצא בעיר.

<חיים צורי: הוא לא נמצא בעיר בכלל, הוא גר בתל אביב, אין לו קשר לעיר, אין לו קשר לכלום.

מירי רגב: מי מינה אותו?

מירי רגב: למה - - -

<חיים צורי: השר הקודם.

<נתן נתנזון: בטח...

דוד אזולאי: אני מציע לכם שתחזרו בכם מהעניין הזה, ואל תגידו השר הקודם.

אלי בן-דהן: הוא אמר, מאיפה אני יודע?

דוד אזולאי: גם הוא שיבדוק מי מינה אותו.

אלי בן-דהן: מי מינה אותו?

<חיים צורי: השר הקודם.

מירי רגב: סליחה, לא משנה מי מינה אותו.

דוד אזולאי: מי ששלט במשרד הדתות, זה לא השר שלנו, אתה יודע את זה.

<חיים צורי: זה משהו אחר.

דוד אזולאי: אתה איש הליכוד, ואתה מכיר איך היו המינויים באותה תקופה.

<קריאות: - - -

מירי רגב: לא משנה מי מינה אותו, בקיצור יש לך רב עיר ממונה, כמה זמן הוא ממונה?

<חיים צורי: ממונה כמעט 4 שנים.

מירי רגב: 4 שנים ממונה, והוא לא נמצא בעיר.

<חיים צורי: ויותר מזה, ועכשיו התברר לי שממונה זה כמעט ברמה - - -

אלעזר שטרן: אין שחיתות אני סתם דיברתי.

אלי בן-דהן: אתה יודע מה אני עושה בשבילו?

אלי בן-דהן: למה אתה סתם מדבר, למה אתה מאשים?

אלי בן-דהן: אתה יודע למה אני נלחם נגדו?

מירי רגב: לא צריך להילחם נגדו, צריך פשוט להגיד לו סיימת את תפקידך.

אלי בן-דהן: אלעזר, באמת.

אלעזר שטרן: הרב, אני לא האשמתי אותך.

אלי בן-דהן: אתה יודע כמה מלחמות - - -

אלעזר שטרן: אני לא האשמתי אותך, אמרתי לך שלמערכת הזאת יש שחיתות ואני אומר את זה עוד פעם.

דוד אזולאי: חיים, אתה דאגת כל חודש לשלוח לו את התלוש.

דוד אזולאי: אתה ראש העיר - - -

<חיים צורי: אז אתה יודע מה, אז בבקשה, אז אני לא משלם עכשיו למועצה הדתית את חלקי - - -

דוד אזולאי: לא מועצה דתית, סליחה.

דוד אזולאי: תעכב לו את השכר שלו, בוא נראה אותך, אתם חכמים - - -

<חיים צורי: אבל אני לא שולט בשכר שלו.

<קריאות: - - -

דוד אזולאי: אתה שולט בחלק גדול - - - אני יודע כמה אתה שולט במועצה הדתית - - -

<חיים צורי: לא, ממש לא.

דוד אזולאי: יש לך תקציב בוא תעצור אותו, לא שירותי הדת, את המשכורת תעצור.

מירי רגב: רבותיי, בשעה אחת עשרה אלי בן-דהן צריך להיות במליאה לענות על שאילתה.

מירי רגב: אני מבקשת מכם.

מירי רגב: תמשיך בבקשה.

<חיים צורי: אני אקצר כדי שלא התרגזו פה אנשים.

<חיים צורי: מה שהתברר לי רק היום, שהממונה הוא כמו ברמה של רב, ממנים אותו עד שאני לא יודע מה.

מירי רגב: עד שימצאו לו תפקיד בכיר.

<חיים צורי: נאמר בקדנציה שהתחלף עם ממונה אחר אפילו לא, זה לא.

<חיים צורי: אני כמעט 25 שנה ראש עיר.

<חיים צורי: יש לנו שני רבנים, אחד שפעיל ועובד, ואחד שבכלל לא ידעתי שהוא נמצא בעיר.

<חיים צורי: מתי נודע לי שהוא נמצא בעיר, הרי הוא לא מכיר בטקסי זיכרון, הוא לא משתתף בשום ארוע של העיר.

<חיים צורי: הוא מסרב לשבת בבית במועצה הדתית, הוא יושב אצלו בבית, כתוצאה מזה ברור לכם שהקהל לא יכול לבוא אליו הביתה מתי שהוא רוצה.

<חיים צורי: אני רק רוצה להגיד לכם, עשיתי טעות איומה, ביום הזיכרון בתפילה של חללי צה"ל.

<חיים צורי: דרך אגב, פעם הוא היה לפני 15 שנה, ברגע שהתחילו להקריא את חללי צה"ל הוא קם והלך.

<חיים צורי: בפעם האחרונה, בשנה האחרונה – קודם כל יש לי פה מלא כתבות, אבל לא אלאה אתכם - - -

מירי רגב: רק תגיד איך אנחנו יכולים להתערב בעניין הזה.

<חיים צורי: אני רוצה שתראו מה הוא אמר עליי, ואחר כך אספר לכם למה.

אלעזר שטרן: גם תראה מה הוא אמר עלי.

<חיים צורי: "בריון, אדם שפל, פועל בשיטות של מאפיה, חצוף, לא אינטליגנטי, וזה רק חלק מהכינויים – למה?

<חיים צורי: כי בתפילה בבית הכנסת, שהוא דרך אגב לא מתפלל בבית הכנסת הזה, יש לו איזשהו מקלט, שאני המטומטם נתתי לו לפני 20 שנה, שם יש לו את אנשי החב"ד שלו, הוא לא בא לבית הכנסת הגדול.

<חיים צורי: ומה הטעות שלי הייתה?

<חיים צורי: שבתפילה בטעות ישבתי לו על הכיסא, זה כל הטעות שלי הייתה.

<חיים צורי: אבל אם זה רב, והוא כל כך נפגע, והיה מרים לי טלפון והיה אומר לי תשמע - - -

דוד אזולאי: גברתי היושבת ראש, זה לא הוגן מה שנעשה כאן.

דוד אזולאי: אני מכיר את הרב דרוקמן - - -

<חיים צורי: אתה מכיר?

<חיים צורי: בוא תראה כמה כתבות - - -

<קריאות: - - -

דוד אזולאי: אם אתה רוצה לקיים דיון על הרב דרוקמן, בוא לפה, נקיים דיון, נזמין אותו ונשמע - - - אתה לא תשב כאן ותשמיץ - - -

<חיים צורי: לא, אני לא משמיץ, זה קטעי עיתון, זה לא אני משמיץ.

מירי רגב: חיים, עזוב.

<חיים צורי: אין בעיה, אבל זה קטעי עיתון, זה לא אני ממציא.

<קריאות: - - -

מירי רגב: חיים, בוא נגיע לעניין, מה אתה בעצם מבקש?

דוד אזולאי: לא יכול להיות.

<חיים צורי: יש לי בקשה אחת, אמר סגן השר שעד גיל 70 מי שהתמנה בתאריך מסוים עד גיל 70 הוא יכול לשרת, ואחר כך הרבנות יכולה להאריך לו בעוד 5 שנים.

מירי רגב: מתי אמורים להאריך לו?

<חיים צורי: עזבי אותו, אסור לדבר עליו פה.

<חיים צורי: אני מדבר באופן כללי.

דוד אזולאי: אני מציע לקיים דיון בנושא הזה יחד איתך.

<חיים צורי: אני עכשיו מדבר באופן כללי.

<חיים צורי: אני חושב שגם כשרוצים להאריך למישהו אחרי גיל 70 את הכהונה בעוד חמש שנים, לפחות להתייעץ עם מועצת העיר, עם הציבור - - -

מירי רגב: לא, זה לא יכול להיות, זה חייב לבוא בתקנות - - -

<חיים צורי: ולא באופן אוטומטי להאריך לו את הכהונה כאילו ששום דבר לא קרה.

משה גפני: אני מציע לקיים דיון על קריית מוצקין בנפרד, זה נראה לי - - -

דוד אזולאי: נכון, אני מקבל את זה.

דוד אזולאי: אני מוכן ליזום דיון בוועדת הפנים על כל נושא שירותי הדת שאתה נותן, שהמועצה נותנת והרבנים, אז נזמין את כולם.

<חיים צורי: אני בעד.

דוד אזולאי: תזכיר שמות מה - - - וכולם שותקים.

<חיים צורי: כי הוא נותן יד עכשיו, בגללו לא משנים את המועצה הדתית, הוא נותן יד לזה מתל אביב, הוא מאותו מפלגה שלו, אתה יכול להזמין - - -

מירי רגב: חיים אתה צודק, זה יטופל.

דוד אזולאי: החברים שלך בשלטון, תפעל, תעשה, אבל לא בדרך הזאת.

דוד אזולאי: חיים, אני אומר לך, אני מכיר אותך רב פעמים, שנים רבות ראש עיר, לא מתאים ולא הוגן לעשות מה שעשית.

מירי רגב: אנחנו נתקן את החקיקה.

<חיים צורי: מה עשיתי?

<חיים צורי: יש קטעי עיתון שהוועדה תזמין אותו, אני צריך להזמין אותו?

מירי רגב: אני אזמין אותו.

<חיים צורי: חבר הכנסת אזולאי, תדע לך שרק בגללו אין לנו מועצה דתית, כי הוא אוהב את זה שנמצא בתל אביב ומקבל משכורת - - -

דוד אזולאי: אני חס על שירותי הדת, אנחנו נעשה את זה בצורה מסודרת, אתה מכיר את הנהלים, לא צריך- -

<חיים צורי: איזה נהלים?

<חיים צורי: הלכתי לבג"צ, אני ארבע שנים בבג"צ, מסובבים אותנו ככה, כמו אני לא יודע מה.

דוד אזולאי: היית יושב ראש ועדת הפנים, מתי פנית אליי בעניין הזה, אתה זוכר?

דוד אזולאי: אף פעם לא.

<קריאות: - - -

<חיים צורי: חבר הכנסת אזולאי, אתם, שר הדתות לשעבר מינה אותו.

דוד אזולאי: ראש הממשלה שלך והמפלגה שלך מינה אותו, אל תגידו לי.

דוד אזולאי: שכחת שהוא היה בליכוד פעם.

מירי רגב: אני אקיים דיון נקודתי על קריית מוצקין.

דוד אזולאי: אין בעיה, בשמחה רבה.

מירי רגב: דרך זה אני אראה את כל הסיפור של מועצות דתיות, ונטפל בעניין של מועצות דתיות.

מירי רגב: אני אמרתי את זה גם לרב בן דהן קודם.

מירי רגב: אני אומרת לך חיים, גם צריך להביא את חיים ביבס.

מירי רגב: צריך לעשות עכשיו מהלך שבכל המקומות שאין הסכמה על מועצה דתית מוסכמת, לא נגיע לשנה שבן דהן יוכל לקבוע ממונה, אנחנו נמנע את זה.

מירי רגב: אנחנו נמנע את זה, אנחנו נטפל בזה כדי שזה שלא יקרה.

מירי רגב: לא יכול להיות שראשי ערים נמצאים שבויים עם שלושה תפקידים שם, עם יועץ משפטי שיכול להיות 100 שנה, עם גזבר שיכול להיות עד 200 שנה, ועם רב שיכול להיות עד שהוא יחליט שהוא אולי התמנה לרב הראשי.

מירי רגב: זה לא הולך ככה, בסוף ראש עיר נבחר כדי לנהל את ענייני העיר שלו, חלק מענייני העיר שלו זה גם שירותי הדת, וצריך להגיע להבנות.

מירי רגב: לא נגיע להבנות, בשביל זה יש את הרגולטור, זה הכול, זה לא יכול להיות מצב כזה.

מירי רגב: אומרת לי כאן גם היועצת המשפטית של הוועדה, זאת סוגיה רוחבית בכמה ערים העניין של גיל 70, ואנחנו צריכים לתקן את החוק.

מירי רגב: ואני אומרת לך, המושב הזה מסתיים מהר.

מירי רגב: תביא את החוק הזה שבוע הבא, זה חוק שאני אעביר אותו במושב הזה, של גם ועדת בירור לרבני ערים, וגם הקצבה של כהונה.

משה גפני: יש ועדת ערער לכל האחרים, לשופטים?

משה גפני: אני רוצה לדעת – אין.

אלי בן-דהן: יש.

מירי רגב: אני אקיים דיון על קריית מוצקין.

משה גפני: מה שיהיה על שופטים יהיה אצל רבנים.

מירי רגב: חבר הכנסת דוד אזולאי בבקשה, לאחר מכן יוסף שלוש.

דוד אזולאי: גברתי היושבת בראש, אדוני ראש העיר, שכן שלי, אתה יודע שאני מכבד אותך.

דוד אזולאי: אני אומר לך, היום נעשה מעשה לא ראוי, אני אומר כאדם שמכיר אותך.

דוד אזולאי: לא הייתי מכיר אותך, הייתי עובר לסדר היום.

דוד אזולאי: אני חושב שזה לא הוגן.

דוד אזולאי: יש ליקויים, צריך לטפל בהם, אנחנו לא נגד.

דוד אזולאי: לבוא פה ולזרוק שמות של אנשים שאנחנו לא יודעים מי מינה אותם, ולהגיד השר הקודם מינה אותם, אנחנו יודעים מה היה אז.

דוד אזולאי: אבל לבוא להכפיש פה רב, אני מכיר את הרב דרוקמן.

דוד אזולאי: יש לך משהו נגד הרב דרוקמן, בוא נקיים פה דיון כפי שהיושבת ראש אמרה.

דוד אזולאי: נקבע דיון על כל מה שקורה בקריית מוצקין, נזמין את הרב דרוקמן, נזמין אותך, כל אחד יגיד את שלו, והאמן לי, שאנחנו נשמע אתכם.

דוד אזולאי: אבל כשצד אחד אומר את מה שהוא רוצה פה, עם כל הכבוד לתקשורת, התקשורת זה ממש שולחן ערוך, עם כל הכבוד, אבל צריך לדעת לשים את הדברים בפרופורציות הנכונות.

דוד אזולאי: גברתי היושבת בראש, כולנו יודעים פה, יושבים ראשי מועצות דתיות, יושבים פה אנשים מכובדים, ואדוני סגן השר, אתה יודע, שלצערי הרב, תקציבי המועצות הדתיות הולך ופוחת.

דוד אזולאי: כל המועצות הדתיות במדינת ישראל רוב התקציב שלהן הולך על משכורות ופנסיות.

דוד אזולאי: 10%, 15% במקרה הטוב על פעולות.

דוד אזולאי: אם יש פה ראש מועצה דתית שהוא נותן יותר בשביל פעולות, שיקום ויגיד את זה.

דוד אזולאי: ומה השרות שהם נותנים?

דוד אזולאי: אין כמעט אזרח במדינת ישראל שבסופו של יום לא זוכה לקבל שירותי דת, אם זה כשרות, קבורה, ברית, חתונה והיד עוד נטויה.

דוד אזולאי: התקציב שלהם, לצערי הרב, במשך שנים, לא רק שהוא לא גדל, הוא מדלדל.

דוד אזולאי: אני יודע, עוד מעט יישב פה המנכ"ל שלך ויגיד לי, מה היה בשנים הקודמות?

דוד אזולאי: בסדר, אז מי אומר שאם הם טעו, ולא עשו מה שצריך, אתה צריך להמשיך באותה דרך?

דוד אזולאי: והמנכ"ל עוד יגבה אותך, יגיד לך הם לא עשו, תבין, זה המנכ"ל, יפה, כל הכבוד למנכ"ל, אני שמח לשמוע.

דוד אזולאי: אני אתייחס לדברי המנכ"ל כי הוא נמצא פה, אם לא היה פה, לא הייתי מדבר על המנכ"ל.

דוד אזולאי: הנושא שאני רוצה לדבר עליו זה נושא השכר, אדוני סגן השר.

דוד אזולאי: שכר של רבני השכונות והבלניות.

דוד אזולאי: אני רוצה שנדע, כשאנחנו מדברים פה על בלניות, ורבני שכונות, מה השכר שלהם?

דוד אזולאי: יש מקרים שהם מקבלים שכר מינימום, 4,000 שקל, 4,500 שקל, זה השכר של רבני שכונות, רבני התיישבות.

דוד אזולאי: הבלניות עוד יותר מזה, כמה בלניות עובדות במשרה מלאה, ומי שיודע, יודע איזה מסירות נפש.

דוד אזולאי: בלנית, גם אם היא חולה, וגם היא יחידה ביישוב, והיא לא מקבלת משכורת, היא מתייצבת במקום עבודתה, דבר שאין לו תקדים בשום סקטור.

אלי בן-דהן: בליל הסדר.

דוד אזולאי: אמרתי, למה לפרט?

דוד אזולאי: כולנו מכירים את זה, יודעים את המלאכה.

<נתן נתנזון: לא יודעים שזה גם שבתות וגם חגים.

דוד אזולאי: אלעזר שטרן אחר כך ילמד אותם, הוא יודע לעשות את המלאכה הזאת.

דוד אזולאי: הוא יודע מה תפקידן של הבלניות, והוא יספר לחברים שלו גם ביש עתיד.

מירי רגב: כולנו מסכימים שצריך להעלות את השכר של הבלניות, לא שמעת מלה משטרן על זה, אף אחד לא התנגד לזה.

מירי רגב: אלה שתי אוכלוסיות שצריך טפל בהן.

דוד אזולאי: אני מעריך את זה שהשגתם 45 מיליון למחשב את המערכת הזאת של משרד הדתות.

דוד אזולאי: זה חשוב, התקדמנו, מתקדמים וזה בסדר.

דוד אזולאי: באותה מידה הייתי מצפה לראות כאן על המצגת הזאת שמשיגים עוד 45 מליון, עוד 100 מליון לטובת אותם רבני שכונות, לטובת אותם רבני התיישבות, לטובת אותן בלניות שעושות עבודת קודש, זה עדיין לא ראיתי.

דוד אזולאי: דבר נוסף, אדוני סגן השר, נושא הקבורה.

דוד אזולאי: עבדכם הנאמן, יחד עם הרב גפני, השקענו פה שעות, ולא רק שהשקענו, חטפנו מכל הכיוונים, מכל הזרמים, גפני כמעט שילם בכיסאו.

משה גפני: לא בכיסי.

מירי רגב: אני מוכנה שישלם בכיסו רק עבור אדם אחד – ליצמן.

מירי רגב: ..

משה גפני: יש כבר אחרים, תתקדמי.

דוד אזולאי: הייתה תקופה שהייתה הפקרות, היום הנושא הזה קצת יותר מסודר.

דוד אזולאי: אבל הזכירו כאן כל הנושא של הפיתוח של חברות קדישא.

דוד אזולאי: מי שמכיר קצת את הבנייה הרוויה יודע למה אני מתכוון, זה פשוט בניינים, זה יסודות, זה יציקות, הכול על חשבון מי?

דוד אזולאי: על חשבון החברה קדישא.

מירי רגב: על חשבון המת, לא, מגלגלים את זה מה אתה חושב?

מירי רגב: כמו הקבלנים מקדמים את זה לאזרח.

דוד אזולאי: לא, זה על חשבון חברות קדישא.

דוד אזולאי: אני אומר, הגיע הזמן שמדינת ישראל שאומרת שיש לה בעיה בקרקע, והיא מעודדת קבורה רוויה, למה המדינה לא דואגת להוזיל את מחירי הקבורה הרוויה כדי לעודד את הקבורה הרוויה?

דוד אזולאי: הרי אדם שיש לו את האפשרות בין זה לבין זה, למה שהוא לא יעשה את זה?

דוד אזולאי: אדוני השר, יש לך כמה משימות, עזוב את הפוליטיקה, עזוב את כל הדברים האלה יש דברים חשובים, תאמין לי שאתה צריך לעשות.

דוד אזולאי: אל תקבל עצות רק מהמנכ"ל שלך, קבל גם ממני, יש לי מה להגיד לך בעניין הזה.

אלי בן-דהן: תנוח, די.

דוד אזולאי: קיבלתי, שכחתי.

אלי בן-דהן: אני איתך יותר מה שאתה רוצה, אתה לא יודע כמה אני נלחם על זה.

דוד אזולאי: סגן השר, מה שאני מציע, בוא נסתכל על העבר.

דוד אזולאי: ברוך השם זכיתם לא רק לאחים תאומים, יושבים בממלכה, בלעדיכם אין ממשלה – תנצלו את זה.

מירי רגב: בינתיים ראינו שאתם קבעתם מי יהיה נשיא המדינה.

מירי רגב: .. נעבור לרב שלוש.

מירי רגב: בבקשה.

יצחק שלוש: יש לי מספר דברים לדבר.

משה גפני: סליחה, הרב, אני לא שמתי לב שהיא אמרה את זה, אם הייתי שומע הייתי מוחה.

משה גפני: לא, אבל מירי מכבדת רבנים, שתדע.

יצחק שלוש: כן, אני יודע, הגברת מירי רגב, אשה יקרה מאוד.

מירי רגב: תודה רבה.

מירי רגב: סליחה, כבוד הרב, הרב בבקשה.

יצחק שלוש: אני רוצה לומר מספר דברים קצר, באמת קצר, אני אשתדל לקצר.

יצחק שלוש: 1.

יצחק שלוש: הנושא של בחירת רבני עיר.

יצחק שלוש: אני חושב שהנושא הזה הוא בושה וחרפה לכולנו, לכל המפלגות.

יצחק שלוש: הסיבה היא, בגלל כפי שאמר, וכאן אני מתחיל להתחבר עם אלעזר שטרן, ואני אלך בדרך אחרת.

יצחק שלוש: 11 שנים אין בירושלים רב עיר, ובכל רבני הארץ יושבים הרבה רבני עיר שחסרים.

יצחק שלוש: אבל צריך לזה פתרון לדעתי גם יצירתי וגם מעשי לדעתי, יש לי מספר רעיונות, אני העליתי את זה פעם בינינו לא בצורה רשמית לסגן השר.

יצחק שלוש: צריך להיות הקצבה.

יצחק שלוש: מאז שרב פורש לגימלאות, יוצא, או שנפטר חלילה, צריך להיות הקצבה של זמן 6 חודשים, 8 חודשים, 10 חודשים.

יצחק שלוש: כל הפוליטיזציה סביב זה מי ייקח את "ה", זה צריך להיות תקנות בחוק, או חוק מסודר 6 עד שנה גג, לא יכול להיות דבר.

יצחק שלוש: אני חושב שכשם שיש בחירת מועצת הרבנות הראשית לישראל, ובחירת רבנים ראשיים לישראל, שם יש אנשים קבועים בחוק.

יצחק שלוש: גם פה צריכים להיות אנשים קבועים לא משתנים.

יצחק שלוש: למשל, אני זרקתי הצעות.

יצחק שלוש: העירייה כולה, מועצה דתית כולה, מועצת הרבנות הראשית לישראל כולה, צריך להיות משהו מסודר, קבוע בתוך זמן קצר כדי שנסיר את החרפה הזאת של אין ספור בג"צים.

יצחק שלוש: אמר פעם השר מרגי – "יותר קל לבחור רמטכ"ל מאשר לבחור רב עיר שזה לוקח 8 בג"צים בדרך לכל רב עיר".

משה גפני: גם רמטכ"ל לא.

יצחק שלוש: ולכן, חייב לשים לזה סוף, כיוון שהיה על סדר היום בחירת רבני עיר, לזה באתי.

יצחק שלוש: אני אוסף עוד מלה, שתיים, להתייחסות.

יצחק שלוש: בנושא של מועצות אזוריות שאני שייך לזה, אני יושב ראש ארגון רבנים בהתיישבות.

יצחק שלוש: אני רוצה לומר שאין 23 כפי שהשר אמר, אין מועצות דתיות.

יצחק שלוש: איפה שאין מועצות דתיות, שלא יהיה, ואנחנו מעדיפים בלי מועצות דתיות.

יצחק שלוש: איפה שיש שיישאר, איפה שאין, שלא יהיה, והסיבה שאין עד היום מועצות דתיות, בגלל שרוב האופי של רוב היישובים כמו לב השרון, חוף השרון, דרום השרון, האופי החילוני ברובו, לא צריך להכניס פוליטיזציה של מועצות דתיות באופי של חילוני גמור.

יצחק שלוש: מה שיש יש, מה שאין אין, מה שאין זה מכוון שאין.

יצחק שלוש: בנוסף לכך, להכניס את המועצה האזורית לתוך מועצה דתית סמוכה, זה חמור מבחינתנו, התנגדנו לזה בעבר, והסיבה לכך שאנחנו נהיה נספחים לכל מועצה אזורית שאין לה מועצה דתית ותספח למועצה דתית, לידה היא תיספח בתרתי משמע גם ספיחה, וגם שלא התייחסו אלינו בדרגה ב'.

מירי רגב: חבר הכנסת זבולון כלפה, בבקשה.

זבולון כלפה: תודה רבה, גברתי היושבת ראש, אז קודם כל אני רוצה לפתוח בשבח השירות.

זבולון כלפה: אני חושב שבאמת, עם כל הכבוד, זה שיש ביקורת אני שומע, אני מודע לזה.

זבולון כלפה: אבל מצד שני, יש גם לא מעט דברים חשובים וטובים שקורים פה במהלך השנה וקצת, שהרב אלי בן דהן נמצא בתוך המשרד הזה, יחד עם כל הצוות שנמצא איתו פה.

זבולון כלפה: אני רוצה להזכיר לכל הנוכחים פה, שמזה שנים ארוכות, קרוב למעלה מעשר שנים, אולי אפילו כמעט שתים עשרה שנים שלא מונו רבנים בהתיישבות.

זבולון כלפה: עכשיו לפני שבועות ספורים, הושלם מהלך ראשון של מינוי 69 רבנים בהתיישבות.

דוד אזולאי: זה בגלל השר הקודם.

זבולון כלפה: הבנתי, הכישלונות שייכים לחדש, הצלחות שייכים לקודם.

זבולון כלפה: אני עונה לך, זה בגלל המשרד הנוכחי, בגלל השר הנוכחי, בגלל הסגן אלי בן דהן, שראה את זה כדבר חשוב.

זבולון כלפה: אני רוצה להצביע לך על עוד כיוון מסוים, שאני יודע שאתם עסוקים בו.

זבולון כלפה: דיברו פה על רבני שכונות כדבר חשוב.

זבולון כלפה: אני אומר, נוצרה היום במציאות הישראלית עוד רובד נוסף שהוא לא מקבל ביטוי.

זבולון כלפה: אצלכם במשרד יש לזה חשיבה כבר.

זבולון כלפה: אני מבקש לזרז את המזורזים מה שנקרא רבני קהילות.

זבולון כלפה: ההכשרה שלהם וגם התמיכה בהם על ידי המשרד בצורה מסודרת.

זבולון כלפה: רבני קהילות זה חוליה משמעותית, היום יש שכונות של עשרות אלפי אנשים, רב שכונה אחד לא מכסה את הכול, לעומת זאת, רבני קהילות באמת מגיעים לקהל גדול, רחב מאוד.

יצחק שלוש: המשכורת תהיה חצי.

זבולון כלפה: גם רבני שכונות וגם רבני קהילות.

משה גפני: אבל קודם שיהיה רבני שכונות.

אלעזר שטרן: - - - אין לנו מספיק ג'ובים לשירותי דת בישראל, למה שלא יהיה עוד?

אלעזר שטרן: יש לנו המון כסף גם.

זבולון כלפה: האמן לי אלעזר, זה יהיה הרבה יותר טוב מאשר מוקד 100, או מוקד שירות בתי הסוהר.

זבולון כלפה: דיברנו על זה בבוקר לא מעט.

אלעזר שטרן: - - - רבנים ותפקידים.

מירי רגב: אלעזר שטרן, אתה בוודאי רוצה לשמוע תשובות.

מירי רגב: בבקשה.

אלעזר שטרן: בית חרושת לג'ובים.

זבולון כלפה: אני מציע לא להסתכל על זה כך, להסתכל על זה בצורה אחרת.

זבולון כלפה: אני מציע ומבקש, גברתי היושבת ראש, במסגרת הוועדה פה, לקחת את הנושא הזה, לאחוז את השור בקרניו יחד עם ועדת הכספים, ולדאוג לכך שהנושא הזה ישונה.

זבולון כלפה: נקודה נוספת, מבחינתי אחרונה, ואני יוצא מפה כי אני יוצא לדיון בחוץ, הסוגיה של הכותל הקטן, בכלל הכותל.

זבולון כלפה: אני חושב שתוך כדי הדיון פה שראינו פה את הדברים, יש פה פערי עמדות ודעות מאוד גדולים.

זבולון כלפה: אני חושב שהגיע הזמן להושיב את כולם פה סביב השולחן פעם אחת ולתמיד, לקבל תשובות ברורות, ואז לאחר מכן נדע לאן הולכים גם כן.

זבולון כלפה: אבל הגיע הזמן להסיר את החרפה מעל המקום הזה.

מירי רגב: זה מה שאני אעשה.

מירי רגב: תודה רבה.

<אלעד קפלן: אנחנו בעמותת "עתים" מלווים מדי שנה אלפי זוגות בהליך רישום הנישואין.

<אלעד קפלן: אני רוצה להחזיר רגע את הדיון לרמת הציבור ומקבלי השרות.

<אלעד קפלן: אזורי הרישום נפתחו כבר לפני יותר משנה וחצי.

<אלעד קפלן: בזוגות שאנחנו מלווים, אנחנו נתקלים שוב ושוב במועצות דתיות שדורשות שהזוגות יביאו תעודת רווקות מלשכת הרישום במקום מגוריהם.

<אלעד קפלן: כלומר, זוג שמתחתן בקריית שמונה וגר באילת, צריך לטוס, לנסוע כל הדרך לאילת כדי להוציא תעודת רווקות.

<אלעד קפלן: כל המוסד הזה של תעודת רווקות, זה מוסד ארכאי שיוצא מתוך תפיסה שאם אני גר בירושלים, הרב של ירושלים מכיר אותי, וצריך לחוות עליי דעה לפני שאני נרשם לנישואין.

<אלעד קפלן: כל עוד הזוגות צריכים להביא תעודת רווקות, בעצם איזורי הרישום הם לא פתוחים, כי בתוך תעודת הרווקות צריך לעבור דרך לשכת רישום מקום מגורים, להביא את כל המסמכים הנדרשים, או את רובם שצריך בלאו הכי להביא לעניין הרישום.

<אלעד קפלן: כרגע זה קורה בבאר שבע, באילת, בירושלים, בחולון, בטבריה, במצפה רמון.

<אלעד קפלן: רק לפני מספר חודשים, הרב הראשי של באר שבע צוטט בתקשורת שאומר שאנחנו לא נכבד את החוק של פתיחת אזורי הרישום, ועדיף שיבטלו את החוק, כי אנחנו לא נכבד אותו.

<אלעד קפלן: עד שלא אוכפים את הנושא הזה, ונותנים לזוגות להירשם לנישואין, במקום שהם בוחרים בכל אזורי הרישום מבלי - - -

מירי רגב: הבנתי, אני אבקש אחר כך מחבר הכנסת שטרן גם בסיכום שיציע לוועדה איזושהי דרך להתמודד עם הסוגיה הזאת.

יצחק שלוש: אבל זה הוראת הרבנות הראשית לישראל.

מירי רגב: אני רוצה לבדוק את העניין.

מירי רגב: חבר הכנסת גפני, בבקשה.

משה גפני: אני מברך אותך על הדיון הזה, הוא דיון חשוב.

משה גפני: אדוני סגן השר, אדוני המנכ"ל, גם בהיותי חבר כנסת, וגם בהיותי יושב ראש ועדת הכספים, אני מכיר כיצד פועלת המערכת הציבורית, כמה עובדים ומה השכר שלהם במשרדים אחרים.

משה גפני: אני הייתי יכול פעם אחת לפרט כדי שחבר הכנסת אלעזר שטרן, סתם אמרתי את השם שלך כדי שיהיה מעניין.

משה גפני: כדי שחבר הכנסת אלעזר שטרן יידע איפה יש שחיתות, איפה יש יותר, איפה יש משכורות עתק שאת לא יודעת על מה האנשים האלה בכלל נמצאים, אף אחד לא תוקף אותם, אף אחד לא מקיים עליהם דיונים.

משה גפני: מקיימים דיונים על התקציב של שירותי הדת, של הבלניות, של רבני ערים, נבחרו 5 רבני ערים במשך 15 שנה לא נבחר רב אחד, היה לנו פה מליון שאילתות על העניין הזה, רב אחד לא נבחר.

משה גפני: תדע לך שיש אנשים במדינת ישראל - - -

אלעזר שטרן: אני יכול לענות.

מירי רגב: לא.

משה גפני: המציאות הזאת שבה כל הזמן חובטים בשירותי הדת, שם יש מערכת מושחתת, שם אין מערכת מושחתת, עם כל הכבוד.

משה גפני: יש מערכת מושחתת, אני אגיד לכם איפה.

משה גפני: כשמדברים על מינוי רמטכ"ל, ראינו איפה יש חקירות פליליות עם כל הכבוד.

משה גפני: זאת מערכת שחייבת תיקון כל השנים.

מירי רגב: תכבד את הרמטכ"ל, אמרתי לך, זה רק עניין של זמן.

מירי רגב: תכבד את מוסד הרמט

מירי רגב: "כלות כי אחרת - - -

משה גפני: אני מכבד את כל המוסדות במדינת ישראל, בוודאי את הרמטכ"ל.

משה גפני: פעם הייתי חבר שלו, וגם אז עם תקציב הביטחון עזרתי לו מאוד.

משה גפני: אני רק אומר, תפסיקו לדבר על מערכת שירותי הדת.

משה גפני: זה נכון שיש שם גם דברים מושחתים, פחות ממה שיש בכל משרד אחר, ופחות תקציבים ממה שיש בכל משרד אחר.

משה גפני: ושרב עיר מקבל משכורת של 5,000 שקל, ומותקף בעיתונות החילונית על זה.

משה גפני: אני לא מקבל את הדבר הזה, הרב דרוקמן הוא חב"דניק, הוא לא מדגל התורה.

משה גפני: אני לא הולך לעשות פה משהו פוליטי.

משה גפני: אבל לא יכול להיות דבר כזה שתוקפים פה את הממונה, את הרבנים על דברים שהם לא נמצאים פה.

משה גפני: אני קיבלתי מהם תשובות ב-אס-אם-אס.

מירי רגב: אנחנו נקיים דיון ספציפי בעניין הזה.

אלעזר שטרן: לפחות תשמור על כבודם, תגיד את התשובות שקיבלת.

משה גפני: נורא ואיום, ועדיף לא להגיד אותם.

משה גפני: בגלל שיש שם דברים אישיים, אני לא רוצה להיכנס לעניין הזה.

משה גפני: אמרה לי מירי, דיברתי איתה קודם בשקט, היא אמרה שהיא תקיים על זה דיון, אז היא תזמין את האנשים, את החלק הזה הורדנו.

משה גפני: לגבי הקבורה, אנחנו העברנו חוק, שאני שילמתי על זה מחיר, לא מחיר פוליטי, אבל שילמתי על זה מחיר, אני רבתי עם ראשי חברות קדישא שחלקם הם גם חברים שלי.

משה גפני: מתברר היום שיש תעריפים שעבור נפטר תושב האזור משלמים 25 אלף שקל, שהוא נפטר, אם רוצים להזיז אותו, המשפחה מבקשת לשים אותו במקום שונה קצת, ועבור נפטר שאיננו תושב האזור 40 אלף שקל, כשהמחיר המקסימלי על קבורה להזמין קבר עולה 10,000 שקל, זה לא יכול להיות.

מירי רגב: אני אעשה בזה סדר.

מירי רגב: נעשה שלושה דיונים ממוקדים ונטפל.

משה גפני: הרב בן דהן, היה לי איתך נסיון טוב לגבי תעריף במקוואות, אז אני מקווה - - - אני רוצה לדעת אם אתה ממנה מנכ"ל הרבנות הראשית, האם אתה עושה את זה בתיאום עם הרבנים הראשיים.

משה גפני: אני מבין לפי מה שהממשלה החליטה, הכול בידיים שלכם.

אלעזר שטרן: זה לא קשור, זה לא הדיון, אבל יש שאלות קודם.

אלעזר שטרן: צריך להגן על סגן השר...

משה גפני: אני מבקש לדעת האם מינוי מנכ"ל הרבנות הראשית ייעשה בתיאום עם הרבנים הראשיים, זאת שאלה לגיטימית, אפילו שאלעזר שטרן לא איכפת לו מזה.

משה גפני: יש בעיה עם רבני שכונות.

משה גפני: אני מתנגד לעניין של רבני קהילות עד שאתה לא פותר את הבעיה.

משה גפני: צריך שזה יהיה תחת המערכת הממלכתית, אתה לא יכול פתאום ליצור משהו חדש כשלא נפתרה הבעיה.

משה גפני: אני נזקק לשירותי רב שכונה, אני הולך אליו לשאלות, אני אפילו לא יודע אם הוא בכלל מקבל כסף ממשרד הדתות.

משה גפני: אני בעד רבני שכונות, ואני רוצה לדעת האם זאת עמדתך.

<נתן נתנזון: קצר.

<נתן נתנזון: אני מצטרף לברכות של הרב גפני ומשרד הדתות על כל השינויים החיוביים.

<נתן נתנזון: יחד עם זאת, אנחנו כמועצות דתיות מאוד היינו שמחים להיות שותפים גם בנושא איחוד המועצות הדתיות, וגם בנושא הממונים המקצועיים, בינתיים עוד לא, אבל אני מניח שלקראת הסיום לפחות כן, גם בנושא הממונים המקצועיים.

<נתן נתנזון: בכל זאת, אנחנו עם נסיון של הרבה שנים בעניין וכדאי להשתמש בעניין הזה כדי למנוע טעויות בהמשך.

<נתן נתנזון: דבר נוסף, דיברו פה קודם על השכר ועל השחיתויות במועצות הדתיות.

<נתן נתנזון: אני חושב שמן הדין לשנות את השיח.

<נתן נתנזון: שום ראש מועצה דתית לא נחקר במשטרה ולא נעצר בפלילים ולא שום דבר, אז בואו, נדבר בשפה אחרת.

דוד אזולאי: תחזור על המשפט האחרון כי שטרן לא שמע את זה.

מירי רגב: בבקשה להמשיך.

<נתן נתנזון: גם בעניין הזה צריך לזכור שבמשך 15 שנה שהממונה על השכר נותן דוחות על השכר הציבורי, תחתית השכר הציבורי ב-15 השנים האחרונות על פי פרסומים של הממונה על השכר, זה עובדי המועצות הדתיות, זה בלתי אפשרי הדבר הזה.

<נתן נתנזון: אני אמרתי עובדי המועצות הדתיות, תאמין לי, אני יודע על מה אני מדבר.

<נתן נתנזון: בעניין הזה אני מציע שהוועדה תטפל בעניין הזה, אי אפשר להמשיך להתייחס בצורה כזאת.

<נתן נתנזון: דבר אחרון שאני רוצה לומר לגבי הסיפור של המועצות הדתיות והטריטוריה שלהם.

<נתן נתנזון: אם נוציא את אותם 23 מועצות אזוריות שבאמת ברובם זה יישובים חילוניים שבהם אין מועצות דתיות, והם אם כן יקבלו, להבדיל ממה שהרב שלוש אמר, אני חושב הפוך, אני חושב שכן חשוב לעשות את האימוץ הזה בין מועצה דתית אזורית קיימת למועצה אזורית שאין בה מועצה דתית, זה ייתן אחריות.

מירי רגב: סליחה, אנחנו לא מתווכחים פה.

מירי רגב: יהיו דיונים נקודתיים ספציפיים.

<נתן נתנזון: זה ייתן את האחריות על הקופה הציבורית הזאת, על גביית האגרות שדנו בפעם שעברה שאין לה פתרון משפטי נכון.

מירי רגב: אני מבטיחה לך שבדיון על רבני ערים, אתה תהיה ראשון הדוברים.

<שמעון אלמליח: תודה.

<שמעון אלמליח: אני מצטרף לדברים שנאמרו בקשר לפעילות במשרד, דברים חיוביים.

<שמעון אלמליח: באשר לרבני ערים.

<שמעון אלמליח: מי ששם לב בתקופה האחרונה, מספר החוקים שמוצעים פה בכנסת בנושא רבני ערים, הגבלת זמן כהונה, בחירה כזאת ובחירה אחרת, חושב שיש לפחות 3.000 רבני עיר בישראל.

<שמעון אלמליח: בפועל, יש 120 רבני עיר בישראל, שעכשיו לאחר שינוי התקנות כפי שהזכיר השר, שרק בעיר שיש לה 50 אלף תושבים יהיו שניים, אז זה יילך ויפחת, ואולי יגיע ל-70 או 80.

<שמעון אלמליח: יש כיום קרוב ל-7, 8 חוקים בקשר לרבני עיר.

<שמעון אלמליח: אני מציע לסגן השר, לח"כים, לוועדה, לכל מי שיכול ליזום חקיקה ראשית אחת ברורה לגבי רבני עיר, מה זה רב עיר, מה תפקידו, מה הגדרות תפקידו, מה זכויותיו, מה הפנסיה שלו, וכן על זה הדרך, ולא צריך 70 חוקים שכל אחד פוגע באנשים אחרים.

מירי רגב: מאה אחוז.

אלי בן-דהן: אשתדל לענות במהירות.

אלי בן-דהן: קודם כל, חבר הכנסת שטרן, על השחיתות ועל הבעיות בשירותי הדת.

אלי בן-דהן: רק אתמול פורסם דוח נציב תלונות הציבור על השרות הציבורי.

אלי בן-דהן: והנה פלא מעניין מאוד, כמה תלונות אתם חושבים שלמועצות הדתיות?

אלי בן-דהן: הרי זה היה גוף מושחת, מלא תלונות, אתם יודעים כמה?

אלי בן-דהן: אף אחד לא יודע, תלונה אחת בלבד.

אלי בן-דהן: אני לא רוצה לספר כמה תלונות אצל המשטרה, ועל הביטוח הלאומי, וכמה על גופים שאתה מכיר - - -

<נתן נתנזון: שלטון מקומי.

אלי בן-דהן: חברים, בבקשה קצת להירגע.

אלי בן-דהן: האווירה וה"עליהום" צריכה להיות ממוסמכת, אם אין לה תמיכה של מספרים לא אצל מבקר המדינה, לא אצל הממונה על השכר, ולא אצל נציב תלונות הציבור, אני מבקש לשים את הדברים במקומם.

משה גפני: מה שיפה כשאתם בשלטון אתם נואמים את הנאום הזה, כשש"ס בשלטון הם נואמים את הנאום הזה, אני נואם את זה כל הזמן.

<נתן נתנזון: אתה אף פעם לא בשלטון.

מירי רגב: נסכם שגפני ידליק את המשואה השנה.

אלי בן-דהן: 11 שנים אין רב בירושלים, אני מסכים, זה חרפה, זה לא בסדר.

אלי בן-דהן: חבר הכנסת שטרן יודע, מהיום שאני נכנס אני נלחם על זה.

אלי בן-דהן: אני מעיף את התהליכים.

אלעזר שטרן: לא ידעתי שיש לך סמכות.

אלעזר שטרן: מה שלמדתי כאן, שיש לך סמכות.

אלי בן-דהן: כבר אמרתי קודם, אני מאיץ את התהליכים.

אלי בן-דהן: אני רוצה שתדעו, כבר מתקופת כהונתי הקצרה, נבחר רב בעקרון, נבחר בירוחם, שני רבני ערים שנבחרו, עכשיו בימים הקרובים, מתחיל תהליך, בירושלים אנחנו באמצע, מתחיל תהליך באריאל, בטבריה, בראשון לציון, בבת ים, בנשר, בקריית מלאכי, בקריית ביאליק.

אלי בן-דהן: כל הערים הללו מתחיל תהליך מבחינת רבני עיר, אני מקווה שתוך חצי שנה, בכל המקומות שאמרתי, בעזרת השם יהיו רבני ערים.

מירי רגב: חקיקה מסודרת תפתור את זה.

אלי בן-דהן: צורי לא נמצא פה, אני לא אענה לו.

אלי בן-דהן: לצערי הרב הוא צודק, ממונה מועצה דתית הוא מסמר בלי ראש, הוא בעייתי.

משה גפני: לא, אבל משתמע ממך כאילו בטענות המקומיות - עזוב את המועצות המקומיות.

מירי רגב: תשמע, יש כאן בעיה, ראש עיר לא יכול לתפקד, לא יכול להקים מועצה דתית, זה לא הגיוני.

משה גפני: לא, אבל הוא העלה טענות ספציפיות - - - צריך לשמוע את הצד השני.

אלי בן-דהן: יש לי בהחלט טענות תיפקודיות על הממונה על המועצה הדתית שבאמת מגיע פעם בחודש.

אלי בן-דהן: לצערי, אין לי סמכות לפטר אותו.

מירי רגב: אנחנו נתקן את החוק הזה ומהר, תאמין לי.

אלעזר שטרן: אז או.

אלעזר שטרן: קיי.

אלעזר שטרן: נדבר על ההגדרות, בעיניי זאת שחיתות - - - כהונה כתובה.

מירי רגב: נתן, זה לא יכול להיות מצב כזה שראש עיר לא יכול להיות ממונה בגלל - - - עם כל הכבוד.

<נתן נתנזון: שיעשה הרכב אנחנו בעד זה.

אלי בן-דהן: אנחנו בעד, גם אני בעד.

מירי רגב: תעזרו לו, תפתרו את הבעיה ומהר, לפני שאני אתערב בזה כוועדת הפנים, אחרת אותו אחד - - -.

אלי בן-דהן: מירי, לפחות תביני איפה הבעיה.

אלי בן-דהן: ההרכב כרגע מעולה, אנחנו מציעים הקמת ועדת שרים למועצות דתיות, אני ממתין להחלטת ראש הממשלה.

אלי בן-דהן: ברגע שראש הממשלה יאשר לנו, תוקם ועדת שרים לענייני מועצות דתיות, וגם קריית מוצקין עניינה - - -

מירי רגב: חבר הכנסת שטרן, אני יכולה לקבל את אישורך בסיכום להפיל עליך תיק בעניין תעודת רווקות, להביא לנו איזה הצעה, איזה מודל לפתרון טוב יותר, אז אתה תציג את זה בפני הוועדה.

משה גפני: לא, הוא לא לבד.

מירי רגב: לא לבד, אל תדאג, מה אתה חושב שדוד אזולאי לא יהיה בתוך זה?

מירי רגב: אני יכולה לעשות משהו בוועדת הפנים בלי דוד אזולאי בנושא שירותי דת?

אלי בן-דהן: 80% מהמועצות הדתיות בארץ אינן נזקקות לתעודת רווקות, מכיוון שהן מקבלות דבר יותר מתעודת רווקות, וזה עדות על רווקות.

אלי בן-דהן: עדות פירושו דבר שכל אחד מבני הזוג מביא שני עדים שמעידים על הרווקות שלו, ולכן לא צריך להביא תעודת רווקות ממקום מגורים, כך נוהגים 80% מהמקומות.

מירי רגב: רעיון טוב, זה פתרון יפה, רק צריך לוודא לכולם.

מירי רגב: אתה מבין, הרבנות הראשית היא הקובעת, לא יכול להיות דבר כזה.

אלי בן-דהן: לגבי 20% הם צודקים.

אלי בן-דהן: הרבנות הראשית לפחות כרגע מתנגדת.

<אלעד קפלן: יש חוק.

יצחק שלוש: החוק לא קובע תעודת רווקות.

יצחק שלוש: אל תיקחו מהרבנות הראשית את הסמכויות שלה.

אלי בן-דהן: בנושא השכר, הן של עובדי מועצות דתיות, הן של ראשי מועצות דתיות, בלניות ורבנים, אני מסכים שצריך לטפל בו טיפול רציני.

אלי בן-דהן: אגיד יותר מזה, גם הסכמי השכר איתם הם הסכמי שכר ישנים.

אלי בן-דהן: אני חושב שהמודל צריך להיות שעובד מועצה דתית צריך להרוויח כמו עובד מקביל לו ברשות המקומית של המועצה הדתית, זה המודל שצריך להגיע אליו, זה לא בשמיים.

אלי בן-דהן: אני כבר התחלתי את המהלך, אני רוצה איתכם, תעזרו לי, אנחנו נגיע לזה, זה דבר שניתן לפתרון.

אלי בן-דהן: הרב גפני, אני כבר חודשים פועל עם הרבנים בתיאום, הבעיה שהרבנים הראשיים לפעמים, או חלקם, או העוזרים שלהם, חושבים שבתיאום כשהם יחליטו את מי הם רוצים, אני צריך להגיד אמן.

אלי בן-דהן: זה לא כך הדברים.

אלי בן-דהן: אני יכול לומר לך שנתתי להם הצעה של מספר שמות.

משה גפני: מה נקרא אצלך תיאום, אני יודע על מה אני מדבר.

משה גפני: יש לך עוזרים ומנכ"ל.

אלי בן-דהן: הצעתי להם להיות שותף בבחירת ועדת האיתור.

אלי בן-דהן: לצערי הרב, הרבנים לא הסכימו.

משה גפני: 3 שלכם.

אלי בן-דהן: סליחה, אתה טועה.

אלי בן-דהן: אתה לא יודע את הנתונים, חבל.

אלי בן-דהן: תשמע את העובדות.

אלי בן-דהן: העובדות הן שאני הצעתי להם שביחד נבחר 3 נציגים, הם לא רצו, לא חשוב.

משה גפני: לא.

אלי בן-דהן: אל תגיד לא.

אלי בן-דהן: יותר מזה, אני נתתי לרבנים הראשיים רשימה של שמות שבעיניי אנשים ראויים להיות מנכ"ל, אמרתי להם, רבותיי, תבחרו אתם כפי שאתם רוצים מתוך הרשימה.

משה גפני: לא התנגדתי, אף אחד לא חרדי מביניהם.

אלי בן-דהן: נתתי להם רשימה של שמות, הסכמתי שהם יבחרו מתוך הרשימה.

אלי בן-דהן: אני מחכה שיבחרו.

משה גפני: לגבי רבני שכונות.

אלי בן-דהן: הרב גפני אולי לא מספיק מודע.

אלי בן-דהן: לצערי הרב, בגלל בג"צ שהוגש נגד מינויים של רבני שכונות, שרי הדתות שקדמו לי, יכול להיות שגם אני הייתי נוהג כך.

אלי בן-דהן: הודיעו לבג"צ, התחייבו לבג"צ, שלא ימנו יותר רבני שכונות.

אלי בן-דהן: היום כל נושא של רבני שכונות – מה זה היום – כבר 5, או 6 שנים יש הקפאה במינוי רבני שכונות, בגלל התחייבות של שרי דתות לבית המשפט העליון, אמרו, כיוון שהוטל בג"צ לבחור רבנים מהקהילה הרפורמית, אמרו לשר הדתות, גם לי, גם לך לא יהיה, התחייבו לבג"צ, לא יהיו יותר רבני שכונות, זה המציאות.

אלי בן-דהן: זאת בעיה משפטית סבוכה, אני פועל בה.

<נתן נתנזון: החוק יכול לשנות את זה.

משה גפני: מה צריך חוק כזה?

<נתן נתנזון: אם יש לך החלטה של שרים מה אתה יכול לעשות.

מירי רגב: אני רוצה להודות לך על הפתיחות ועל הסקירה הזאת.

מירי רגב: אני שוקלת להקים, אני אתייעץ עם חברי הוועדה, ועדות משנה לגבי שלושה נושאים שהוועדה תתעסק איתם בדיון ממוקד.

מירי רגב: 1.

מירי רגב: נושא מועצות דתיות.

מירי רגב: 2.

מירי רגב: סוגיית הקבורה.

מירי רגב: 3.

מירי רגב: סוגיית רבני ערים.

מירי רגב: אלה 3 נושאים, רבני ערים ושכונות, אני מקבלת את מה שאמרו פה, צריך ללכת פה למשהו אחד מסודר עם שכר, עם פעילות, עם כל מה שזה אומר.

מירי רגב: דבר נוסף, אנחנו נביא תיקון של הצעת החוק, היועצת המשפטית, תיקון הצעת החוק של גיל 70, אני מקבלת פה גם את מה שאמר חיים צורי, וגם מה שאמר בן דהן.

מירי רגב: אנחנו נביא לכאן גם שינוי חקיקה, וגם נביא דיון ממוקד בעניין הזה.

מירי רגב: הדבר הנוסף, שכר הבלניות ורבני שכונות, אנחנו נעשה פה שילוב עם ועדת כספים, יש פה חברים שהם בשתי הוועדות, ואנחנו בחוק ההסדרים הקרוב נעשה משא ומתן ונראה איך אנחנו עושים את זה.

מירי רגב: הכותל הקטן, נקיים דיון נקודתי יחד עם המשנה ליועץ המשפטי לראש הממשלה, האחראי על זה משרד המשפטים, משרד הדתות.

מירי רגב: הרב רבינוביץ, משרד ראש הממשלה, ופעם אחת ולתמיד, נעשה סדר למי יש אחריות על הכותל הקטן, זה בושה מה שקורה שם.

דוד אזולאי: גם משרד התיירות בעניין הזה.

משה גפני: מה עם קבורה?

מירי רגב: נעשה דיון ממוקד, ונעשה גם ועדת משנה.

משה גפני: אני אהיה בוועדה?

מירי רגב: אני לא יודעת אם אתה יכול, אתה לא חבר בוועדה, אתה תהיה אולי יועץ של הוועדה.

משה גפני: אני יועץ מקצועי גם בנושא של תעודת רווקות.

משה גפני: ..

מירי רגב: דוד אזולאי, אני מבקשת שיכין מסמך לוועדה על נושא תעודת רווקות בשיתוף עם שטרן.

מירי רגב: בבקשה.

מירי רגב: תן לי עצה בעניין הזה.

מירי רגב: העלינו את כל הנושאים.

מירי רגב: תודה רבה המנכ"ל, תודה רבה לכולם.